
Semnificaţii istorice, 


Studii 


juridice și religioase 


ale libertăţii de conştiinţă 


|. Despre conştiinţă, lege şi libertate. Conştiinţa este 
esenţa şi particularitatea omului prin care acesta se 
raportează la natură, societate, dar şi la propria sa fiinţă şi, 
în mod deosebit, la Fiinţa Supremă. Părintele Arsenie Boca 
vorbea despre conştiinţă ca fiind „un grai tăcut şi o chemare 
lină” prin care omul poate să se reconstruiască ca fiinţă 
spirituală, să îşi regăsească structura sa autentică, dincolo 
de precarităţile şi patimile existenţiale, într-un cuvânt să 
redobândească libertatea autentică, spirituală pentru iubirea 
infinită şi indefinită de Dumnezeu şi de oameni. Fericitul 
Augustin spunea şi el că „în noi este ceva mai adânc decât 
noi înşine”, referindu-se tot la conştiinţa omului, cu deosebire 
la conştiinţa de sine. 

Părintele Arsenie Boca afirma: “Libertatea de conştiinţă 
este cel mai adânc bun spiritual pe care îl are omul la 
îndemână în viața sa”. Într-adevăr, conştiinţa umană 
înţeleasă în complexitatea, înălţimea şi profunzimea ei este 
temeiul vieţii bilogice şi spirituale, punctul de la care începe 
efortul pentru ca omul să fie demn de libertatea pe care el 
însuşi o prescrie în primul rând ca lege morală şi de aici şi ca 
ordine juridică . 

Nu ne propunem o analiză sau o prezentare a ceea ce 
conştiinţa reprezintă în doctrina filosofică sau în teologie, cu 
deosebire în credinţa ortodoxă. O astfel de încercare ar 
depăşi cu mult spaţiul pe care îl avem la dispoziţie şi 
posibilităţile noastre. Încercăm, prin aceste rânduri, să 
punem în evidenţă, din perspectiva omului în existenţa sa 
socială, semnificaţii juridice şi religioase ale conştiinţei aşa 
cum apar ele exprimate din perspectiva ştiinţei dreptului şi a 
jurisprudenţei. O astfel de abordare va duce inevitabil la 
concluzia că soluţiile cu adevărat valoroase pe care dreptul 
le oferă pentru a garanta libertatea conştiinţei au ca temei 
adevărurile de credinţă, dar şi adevărurile filosofice 
recunoscute ca atare, prin care conştiinţa este înţeleasă. 

Important de subliniat este faptul că mai înainte de a fi 
transpusă în norme juridice, conştiinţa este o dimensiune 
naturală prin care omul devine ceea ce este şi se 
diferenţiază în mod categoric de orice altă formă existenţială. 
Astfel, realitatea naturală în manifestările sale existenţiale se 
transformă conform legilor cauzalităţii, cum ar spune Kant. 
Spre deosebire față de natură, omul prin conştiinţa sa şi în 
forma sa supremă, conştiinţa de sine nu se transformă, ci 
devine conform legilor libertăţii, după spusele aceluiaşi mare 
filosof. Aşa putem înțelege gândurile părintelui Teofil 
Părăian: omul devine spre ceea ce este el, adică spre 
descoperirea şi realizarea conştiinţei de sine. 

Se discută în politologie şi filosofie şi de o conştiinţă 
socială. În opinia noastră, acest concept este o construcţie 
gnoseologică, a cărei existenţă în plan teoretic este derivată 
şi condiţionată de singura formă ontologică a conştiinţei, şi 
anume, conştiinţa omului în individualitatea şi personalitatea 
sa. Este interesant faptul că juridicul exprimă acest fapt, în 
sensul că garantează nu conştiinţa socială ca şi structură 
teoretică şi abstract, ci numai conştiinţa individuală legată 
indisolubil de persoană. Este remarcabil că dreptul a preluat 
mai mult sau mai puţin elaborat valorile teologice şi filosofice 
fundamentale privind înţelegerea omului ca persoană în 

existenţa sa socială, în sensul că în mod constant se afirmă 
teza potrivit căreia titularul drepturilor fundamentale nu poate 
fi decât omul în individualitatea sa, ca persoană şi nu ca 
individ, dar nu un grup, o colectivitate sau societatea ca 
atare. Desigur, deoarece starea juridică a omului este 
existenţa sa exterioară în social şi în mediul natural, titularul 
oricărui drept fundamental îl poate exercita, dacă avem în 
vedere această stare juridică a sa, în mediul social în care se 
află. Astfel, orice libertate individuală este şi socială prin 
existenţa juridică a omului în exterioritatea sa socială. 

Ar mai fi de adăugat că libertatea conştiinţei face parte din 
aşa-numitele drepturi naturale ale omului, preexistente, în 
opinia unor autori, consacrărilor în norme constituţionale sau 
de altă natură. Această teză pe care spaţiul nu ne permite să 
o dezvoltăm este demnă de a fi reţinută pentru a clarifica, 
într-o oarecare măsură, raportul dintre libertăţile (drepturile) 
omului, iar pe de altă parte, normele juridice (legile pozitive). 
Nu legea este aceea care determină şi dă conţinut libertăţilor 
individuale şi drepturilor fundamentale, ci invers, legitimitatea 
oricărei legi decurge direct din modul în care libertăţile şi 
drepturile fundamentale, preexistente, sunt reflectate în 
norma juridică. Apreciem că acesta este un imperativ social 
pentru a contura în acest fel posibilitatea libertăţii omului în 
mediul social. În ipoteza în care libertatea este determinată 
de lege, înţeleasă ca act normativ şi nu ca lege morală, 
realitatea dominantă în care libertatea se manifestă este 
neautenticul şi constrângerea, deoarece orice lege juridică, 
prin esenţa sa, este o formă de limitare şi de restrângere sau 
condiţionare, într-un cuvânt de constrângere a libertăţii 
omului. 

Se poate spune că într-o astfel de ipoteză poate să se 
manifeste şi o contradicţie distructivă între lege în înţelesul ei 
juridic şi libertatea omului, inclusiv libertatea conştiinţei. 
Dacă se ajunge la situaţia în care legea este o construcţie 
care reflectă drepturile naturale preexistente ale omului, 
atunci se poate vorbi de o libertate autentică, garantată prin 
actul normativ şi nu construită de norma juridică. Este demn 
de subliniat faptul că în instrumentele juridice universale, 
clasice, privind drepturile şi libertăţile fundamentale ale 
omului, în mod obişnuit există formula potrivit căruia „statele 
recunosc drepturi şi libertăţi fundamentale”, prin urmare nu le 
construiesc normativ şi nu le impun ca un dat juridic. Aceasta 
nu este numai o simplă formulă juridică, ci exprimă un gând 
fundamental al caracterului derivat al legii din valori 
existenţiale fundamentale anterioare, am spune noi, inclusiv 
din adevăruri de credinţă. 

Există o contradicţie unilaterală, cum ar spune Constantin 
Noica, între lege şi libertate, dacă acceptăm idea caracterului 
derivat al legii faţă de valorile libertăţii. Astfel, legea nu poate 
contrazice libertatea omului, dar libertatea omului poate 
contrazice legea. 

Aceste succinte considerente le considerăm necesare 
pentru a stabilii cadrul analizei noastre de mai jos. 


II. Sensuri istorice. O analiză istorică a evoluţiei libertăţii 
de conştiinţă poate fi realizată pe mai multe planuri: filosofic, 

politologic, sociologic sau juridic. Ne rezumăm a marca 
dimensiunea istorică a libertăţii de conştiinţă, aşa cum se 
reflectă în principii şi norme juridice din epoca 
contemporană. 

Semnificativă este Declaraţia Drepturilor Omului şi 
Cetăţeanului adoptată în 1789, în Franţa, care stabileşte 
principii valabile şi pentru epoca modernă. Astfel, în art. 4 se 
dă o definiţie a libertăţii ce în prezent rar poate fi întâlnită în 
constituţiile moderne: „Libertatea constă în a putea face tot 
ceea ce nu este în detrimentul altuia; astfel, exercitarea 
drepturilor naturale ale fiecărui om nu are alte limite decât pe 
acelea care asigură celorlalţi membri ai societăţii posibilitatea 
exercitării aceloraşi drepturi. Aceste limite nu pot fi 
determinate decât prin lege”. Semnificative sunt şi dispoziţiile 
cuprinse în art. 5 prin care se consacră caracterul de 
excepţie a restrângerii libertăţii, indiferent de formele 
acesteia , considerată a fi un drept natural: „Legea nu are 
dreptul să interzică decât acţiunile dăunătoare societăţii. Tot 
ceea ce nu este interzis prin lege nu poate fi oprit şi nimeni 
nu poate fi constrâns să facă ceea ce ea nu-i ordonă”. 
Reglementările mai sus-menţionate instituie un principiu 
fundamental aplicabil şi libertăţii de conştiinţă, respectiv 
„coexistenţa libertăţilor” prin care se defineşte orice societate 
democratică, fiind totodată şi o condiţie a statului de drept. 
Constituţionaliştii francezi din epoca respectivă au fost 
preocupaţi să dea o formă juridică, cu valoare 
constituţională, libertăţii de conştiinţă şi libertății de 
exprimare, ambele drepturi condiţionându-se reciproc. 
Dispoziţiile art. 11 din acelaşi document arată că: „Libera 
exprimare a gândirii şi a opiniilor este unul dintre cele mai 
prețioase drepturi ale omului; orice cetăţean poate deci să 
vorbească, să scrie, să tipărească în mod liber, cu condiţia 
să răspundă de folosirea abuzivă a acestei libertăţi în 
cazurile determinate de lege”. Este o afirmare clară a 
dreptului inviolabil absolut al libertăţii de gândire şi al libertăţii 
de exprimare, singurele limite fiind cele stabilite de lege. 

Spre deosebire de multe dintre reglementările 
constituţionale moderne, în art. 12 din acest document se 
garantează în mod real şi nu numai formal drepturile omului 
şi, implicit, libertatea de conştiinţă, pentru că se instituie o 
obligaţie pozitivă a statului de a le apăra, precizându-se şi 
finalitatea unei astfel de acţiuni, ce nu poate fi decât interesul 
public: „Garantarea drepturilor omului şi cetăţeanului 
necesită o forţă publică. Această forță este, deci, instituită 
spre binele tuturor şi nu în folosul particular al acelora cărora 
îi este încredinţată”. 

Consacrarea şi garantarea drepturilor fundamentale ale 
omului este o condiţie necesară pentru ca o societate să fie 
considerată democratică. Art. 16 reprezintă o succintă şi 
elocventă definiţie a democraţiei şi constituţionalismului: 
„Orice societate în care garantarea drepturilor nu este 
asigurată, nici separarea puterilor n-are constituţie”. Prin 
urmare, este o definiţie materială a constituţiei şi 
constituţionalismului şi nu una formală. Simpla existenţă a 
unei legi fundamentale nu este suficientă pentru a realiza o 
societate democratică. Este nevoie, aşa cum au precizat 
constituţionaliştii francezi, de realitatea consacrării şi 
garantării acestor drepturi prin conţinutul legii fundamentale, 
dar şi prin interpretarea şi aplicarea acesteia. 

Tradițiile democratice ale constituţionalismului românesc 
din perioada contemporană marchează istoric consacrarea 
şi garantarea libertăţii de conştiinţă, ca drept fundamental. 
Ne referim în special la dispoziţiile cuprinse în Constituţia 

României din 1866, care pentru prima dată în ţara noastră 
oferea o recunoaştere juridică a libertăţii de conştiinţă. Astfel, 
dispoziţiile art. 21 cuprindeau o formulare de esenţă, prin 
care libertatea conştiinţei era considerată ca un drept natural: 
„Libertatea conştiinţei este absolută”. Conţinutul acestui 
drept fundamental avea în vedere în mod explicit garantarea 
libertăţii religioase. Mai mult decât atât, religia ortodoxă şi 
biserica ortodoxă erau consacrate constituţional: „Libertatea 
tuturor cultelor este garantată, întrucât însă celebraţiunea lor 
nu aduce atingere ordinii publice sau bunelor moravuri. 
Religiunea ortodoxă a răsăritului este religiunea dominantă a 
statului român. Biserica ortodoxă română este neatârnată de 
orice chiriarhie străină, păstrându-şi însă unitatea ca biserică 
ecumenică a răsăritului în privinţa dogmelor”. Acestea sunt 
formulări juridice care exprimă realitatea socială , specificul 
cultural şi religios al poporului român , fără însă a se îngădui 
exclusivismul religios şi intoleranţa interconfesională. De 
altfel toată istoria poporului român, spiritualitatea sa, tradiţiile 
culturale afirmă clar şi elocvent toleranța şi respectul faţă de 
toate confesiunile religioase. 

Dispoziţii similare erau cuprinse şi în Constituţia din 1923, 
care practic relua conţinutul reglementărilor din Constituţia 
României din 1866. 

Meditând la aceste realități istorice şi juridice, ne întrebăm 
în ce măsură actualele reglementări din documentele interne 
şi internaţionale privind libertatea de conştiinţă şi de 
exprimare răspund finalităţii naturale ale acestor drepturi şi 
exigenţelor valorice, şi nu numai formal juridice, ale 
societăţilor contemporane, al tradiţiilor religioase şi culturale 
ale statelor europene şi bineînţeles şi ale României. O astfel 
de întrebare este legitimă pentru că se poate constata în 
sfera politică, dar şi juridică o anumită rezervă sau reţinere în 
a recunoaşte şi a garanta în mod absolut libertatea de 
conştiinţă, în raport cu tradiţiile de cultură şi religie ale 
statelor. Cu titlu de exemplu ne referim la refuzul politicienilor 
de a consemna în tratatele constitutive ale Uniunii Europene 
identitatea cultural creştină a ţărilor membre ale acestei 
organizaţii, sau unele decizii ale Curţii Europene a Drepturilor 
Omului dar şi ale Curţii Constituţionale, care interpretează 
dispoziţiile normative privind libertatea religioasă aplicate 
cultului creştin, învăţământului religios sau simbolurilor de 
credință ortodoxe, în mod restrictiv sau condiţionat eludând 
astfel tradiţiile religioase ale poporului român, importanţa 
religiei, cu deosebire ortodoxe, pentru formarea morală a 
omului şi mai ales caracterul absolut, necondiţionat, al 
libertăţii religioase; singurele limite fiind legate de cerinţele 
respectării demnităţii omului, a spiritului de toleranţă 
interconfesional şi a principiilor legii morale unanim 
acceptate de spiritul comun al bunului simţ. 


III. înțelesuri juridice ale libertăţii de conştiinţă. Acest 
drept fundamental este prevăzut şi recunoscut în majoritatea 
declaraţiilor şi tratatelor internaţionale care se referă la 
drepturile şi libertăţile fundamentale ale omului, începând cu 
declaraţia universală din 1948. Stă la baza altor drepturi 
fundamentale, cum ar fi libertatea cuvântului, libertatea de 
asociere, libertatea presei. În esenţa sa, este un drept natural 
care prevede posibilitatea persoanei de a-şi putea exprima în 
particular sau în public o anumită concepţie despre lumea 
înconjurătoare, de a avea sau nu o credinţă religioasă, de a 
aparţine sau nu unui cult religios sau unei organizaţii de orice 
fel, recunoscută de ordinea constituţională existentă la un 
anumit moment dat. Exprimă în acelaşi timp şi libertatea de 

a gândi, de a avea opinii, concepţii teoretice, sentimente, 
păreri, exprimate public, particular sau nu, fără ca cineva să 
poată interveni sau cenzura, sau cunoaşte, fără voinţa 
persoanei, aceste gânduri. Este un drept natural, pentru că 
omul se diferenţiază de celelalte forme de viaţă tocmai prin 
existenţa conştiinţei şi a libertăţii de a gândi, de a avea 
sentimente. 

Conştiinţa omului nu trebuie să fie direcţionată prin 
mijloace administrative, ci ea trebuie să fie rezultatul libertăţii 
acestuia de a gândi şi de a-şi exterioriza gândul. Libertatea 
conştiinţei implică şi responsabilitatea morală şi de conştiinţă 
pentru gândurile exprimate. Responsabilitatea, inclusiv cea 
juridică, intervine numai în momentul în care gândul sau 
opinia sunt exprimate, situaţie în care pot leza demnitatea, 
onoarea sau libertatea de gândire a unui alt subiect de drept 
sau chiar ordinea socială sau ordinea de drept, de aceea 
libertatea conştiinţei este în strânsă legătură cu libertatea de 
exprimare, aceasta din urmă reprezentând tocmai 
posibilitatea recunoscută omului de a-şi exterioriza 
gândurile. În consecinţă, libertatea conştiinţei are un conţinut 
complex, al cărui conţinut juridic se exprimă în trei 
dimensiuni: libertatea de gândire, libertatea de conştiinţă şi 
libertatea de religie. 

Libertatea de religie, ca aspect de conţinut al libertăţii de 
conştiinţă, înseamnă exteriorizarea unei credinţe, religii şi, în 
al doilea rând, libertatea de a adera la o organizaţie 
religioasă şi la ritualul practicat. Este necesar ca religia sau 
organizaţia religioasă să fie cunoscute prin lege de stat şi 
activitatea unui anumit cult religios să nu fie considerată ca 
fiind contrară ordinii de drept sau bunelor moravuri. 
Organizarea cultelor religioase, recunoscute de stat, este 
liberă şi se concretizează în statute proprii. În decursul 
timpului, raporturile dintre stat şi autoritatea religioasă pot fi 
catalogate în trei variante: 

1. statul se confundă cu autoritatea religioasă; 

2. statul sprijină autoritatea religioasă, dar se diferenţiază 
de aceasta; 

3. statul adoptă o poziţie de indiferenţă faţă de autoritatea 
religioasă. 

Constituţia României consacră separarea statului faţă de 
autoritate, dar obligă autoritatea statală să sprijine cultele 
recunoscute de lege, inclusiv prin mijloace financiare. Se 
proclamă totodată autonomia religioasă, în sensul că fiecare 
cult este liber să-şi organizeze forma de ritual, învăţământul, 
relaţiile cu adepţii cultului, relaţiile cu statul. Autonomia 
religioasă trebuie exercitată numai în condiţiile respectării 
drepturilor omului, a moralei publice şi a ordinii de drept. 

Art. 29 din Constituţie se referă şi la raporturile dintre 
religii, după următoarele principii: 

- egalitatea dintre credincioşi şi necredincioşi; 

- impune cultivarea unui climat de toleranţă şi respect 
reciproc; 

- sunt interzise orice forme, mijloace sau acte de învrăjbire 
religioasă. 

Doctrina de specialitate relevă câteva aspecte interesante 
în legătură cu conţinutul juridic al libertăţii conştiinţei denumit 
uneori şi libertatea gândirii. 

Astfel, o dimensiune importantă a conţinutului juridic este 
„dreptul de a avea o convingere”. Acesta este un drept cu 
caracter general, protejează forul interior, adică domeniul 
convingerii personale şi al credințelor religioase. Din punct 
de vedere juridic, dreptul de a avea o convingere nu poate fi 
supus unor restricţii, limitări, condiţionări sau derogări. 
Curtea europeană a Drepturilor Omului de la Strasbourg a 

relevat faptul că libertatea religiei constituie „unul dintre 
elementele vitale care contribuie la formarea identităţii 
credincioşilor şi a concepţiilor despre viaţă” — Hotărârea din 
20 septembrie 1994, A.295 — A. Înţeles într-un sens larg de 
către instanţa europeană, de acest drept beneficiază atât 
credincioşii, cât şi ateii „agnosticii, scepticii sau persoanele 
neutre”. 

În opinia Curţii de la Strasbourg, „convingerea” - termen 
utilizat de către instrumentele juridice internaţionale - se 
distinge de simplele „păreri şi idei” şi desemnează „opiniile 
ce ating un anumit grad de intensitate, seriozitate, coerenţă 
şi importanţă” — Hotărârea din 25 februarie 1982, A.48. 
Subliniem o interesantă precizare a Curţii în acest sens: o 
credință care constă în esenţă sau exclusiv în cultivarea şi 
distribuirea unui stupefiant nu poate intra în sfera de aplicare 
a protecţiei juridice pe care o conferă Convenţia Europeană 
a Drepturilor Omului. 

Dreptul de a avea convingeri se referă, aşadar, la faptul 
de a profesa convingeri spirituale sau filosofice care au un 
conţinut valoric, identificabil şi care în acest fel pot forma 
obiectul protecţiei juridice. Dreptul de a avea o convingere 
implică şi principiul neutralității statului faţă de convingerile 
morale şi politice. Această obligaţie de neutralitate exclude 
orice apreciere a autorităţilor statale cu privire la legitimitatea 
credințelor, precum şi a modalităţilor de exprimare a 
acestora. Înţeles astfel, dreptul de a avea o convingere 
îmbracă un triplu aspect în plan juridic. El reprezintă, în 
primul rând, libertatea fiecărei persoane de a avea sau de a 
adopta o convingere sau o religie la libera sa alegere, fără 
însă a implica libertatea de a refuza valabilitatea unor 
prevederi legislative imperative, sprijinindu-se pe obiecţii, 
decurgând din anumite convingeri religioase. 

Un al doilea aspect se referă la libertatea de a nu avea o 
convingere sau o credinţă religioasă. În acest fel, din punct 
de vedere juridic, individul este protejat contrar „unei 
eventuale obligaţii de a participa direct la activităţi religioase 
împotriva voinţei sale” (a se vedea în acest sens Hotărârea 
Curţii din 9 mai 1989, A.187). 

În fine, dreptul de a avea o convingere exprimă garanţia 
juridică a libertăţilor indivizilor de a-şi schimba convingerea 
sau religia fără a suferi vreo constrângere sau vreun 
prejudiciu. În acest spirit, Adunarea generală a Naţiunilor 
Unite a adoptat, la 25 noiembrie 1981, Declaraţia privind 
eliminarea oricărei forme de intoleranţă şi de discriminare 
bazată pe credinţa religioasă sau de convingere, document 
internaţional care interzice „orice distincţie, excludere, 
restricţie sau preferinţă bazată pe credinţa religioasă sau pe 
convingere”. 

Libertatea de conştiinţă cuprinde în conţinutul juridic şi 
„dreptul omului de a-şi manifesta convingerile”. Acest drept 
presupune libertatea oricărei persoane de a-şi exprima 
propriile convingeri, de a-şi exterioriza gândurile şi 
sentimentele, individual sau colectiv, public sau într-un cadru 
privat. Dreptul are o legătură cu libertatea de exprimare şi se 
referă în mod deosebit la manifestarea convingerilor 
religioase. Este interesant de subliniat faptul că, în opinia 
Curţii Europene, libertatea de a-şi manifesta religia include şi 
„dreptul de a încerca să-l convingi pe aproapele tău”. 

Expresie socială a libertăţii de gândire, de conştiinţă şi a 
religiei, cu consecințe foarte diverse, libertatea de 
manifestare a convingerilor poate face obiectul unor restricții 
în condiţiile prevăzute de lege. Jurisprudenţa europeană 
furnizează numeroase exemple de limitări aduse dreptului 

indivizilor de a-şi manifesta convingerile, justificate de 
protejarea ordinii publice, ordinii de drept sau a ordinii 
morale, sau chiar a sănătăţii. Aşa cum se subliniază într-o 
hotărâre pronunţată la 25 mai 1993, Curtea Europeană reţine 
că: „Într-o societate democratică unde mai multe religii 
coexistă în cadrul aceleiaşi populaţii, limitarea dreptului 
indivizilor de a-şi manifesta convingerile se poate dovedi 
necesară pentru a concilia interesele diverselor grupuri şi a 
asigura respectarea convingerilor fiecăruia”. Clauza de 
„ordine publică” permite în aceste situaţii protecţia libertăţii 
de gândire, de conştiinţă şi a religiei celuilalt şi condamnarea 
prozelitismului „de proastă calitate”, caracterizat prin presiuni 
abuzive ce iau forma unei hărţuiri sau a unui abuz de putere. 
În acelaşi spirit, protecţia dreptului copilului la învăţătură, în 
cazul în care intră în conflict cu dreptul părinţilor la 
respectarea propriilor convingeri religioase, prevalează 
asupra acestuia din urmă. 

Libertatea indivizilor de a-şi manifesta religia include 
participaţia la viaţa comunităţii religioase şi presupune ca 
aceasta din urmă „să poată funcţiona paşnic, fără ingerinţa 
arbitrară a statului” (a se vedea Hotărârea din 26 octombrie 
2000 A.78). Statului îi revine obligaţia de a garanta nu numai 
pluralismul religios, dar şi pluralismul intern al unei anumite 
confesiuni religioase; în acest scop, el trebuie să nu arbitreze 
conflicte în materie de dogmă din cadrul unei comunităţi 
religioase şi să nu intervină în favoarea unei comunităţi sau 
alteia religioase. 

Libertatea religiei trebuie interpretată aşa încât 
comunitatea religioasă să dispună de posibilitatea de a-şi 
asigura propria protecţie jurisdicţională, pe cea a membrilor 
săi şi a bunurilor sale şi, îndeosebi, a personalităţii sale 
juridice, în cazul în care conform dreptului intern doar cultele 
recunoscute pot fi practicate (a se vedea cauza Mitropolia 
Basarabiei ş.a. contra Moldovei, Hotărârea din 13 decembrie 
2001: Refuz al autorităţilor de a recunoaşte oficial o 
Biserică). 


IV. Libertatea gândirii, conştiinţei şi religiei în 
jurisprudenţa europeană. Cele trei noţiuni, respectiv: 
gândirea, conştiinţa şi religia, care formează obiectul 
protecţiei art.9 din Convenţia Europeană a Drepturilor 
Omului,cel mai important instrument juridic european în 
această materie, sunt strâns legate între ele. Noţiunile de 
„gândire”, „conştiinţă” şi „religie”, care apar în cuprinsul 
Convenţiei, subliniază conţinutul larg atribuit libertăţii de 
gândire. Curtea Europeană a Drepturilor Omului (în 
continuare CEDO) a estimat că noţiunea de convingere 
filosofică desemnează „ideile fondate pe cunoaştere şi 
raţionament cu privire la lume, viaţă şi societate ... pe care o 
persoană le adoptă şi le aplică în conformitate cu exigenţele 
propriei conştiinţe. Aceste idei pot fi descrise, pe scurt, ca 
fiind concepţia unei persoane despre viaţă, despre 
comportamentul omului în societate”. 

Libertatea de gândire, de conştiinţă şi religie reprezintă 
unul dintre fundamentele unei societăţi democratice, în 
sensul Convenţiei: „ea figurează, în dimensiunea sa 
religioasă, printre elementele esenţiale ale identităţii 
credincioşilor şi ale concepţiilor despre viaţă, dar ea este 
totodată un bun preţios şi pentru atei, agnostici, sceptici sau 
indiferenți. Acest lucru decurge din pluralismul — scump plătit 
de-a lungul secolelor, necesar unei asemenea societăţi'?. 

Jurisprudenţa C.E.D.O. relevă două aspecte majore ale 
dreptului garantat de art. 9: a) libertatea individului de a 

adopta o convingere pe care să o manifeste; b) libertatea 
individului de a face sau nu parte dintr-un grup, inclusiv un 
cult religios şi de a-l apăra atunci când consideră necesar. 
Majoritatea cazurilor în legătură cu încălcarea dispoziţiilor 
art. 9 din Convenţie au pus în discuţie libertatea religioasă. 
Instanţa internaţională de la Strasbourg a subliniat 
importanța respectării pluralismului şi a toleranţei între 
diferitele grupuri religioase. În relaţiile cu diferitele religii, 
culte şi credinţe, statul trebuie să fie neutru şi imparţial „rolul 
autorităţilor în acest caz nu este de a elimina cauza 
tensiunilor, eliminând pluralismul, ci de a se asigura că 
grupurile opuse unul altuia se tolerează”+ 

Libertatea gândirii, a conştiinţei şi religiei impune obligaţia 
statului de a nu exercita niciun fel de constrângere la nivelul 
conştiinţei individului. Comisia Europeană a arătat că art. 9 
protejează ceea ce se numeşte „forul interior” al persoanei, 
adică acele domenii ale convingerilor strict personale şi 
actele strâns legate de acestea. Totuşi, acest text nu 
protejează orice comportament social bazat pe anumite 
convingeri. Dreptul garantat de art. 9 nu este absolut, 
deoarece într-o societate democratică, în care mai multe 
religii coexistă în cadrul aceleiaşi populaţii, este necesar ca 
această libertate să fie însoţită de limite care să concilieze 
interesele diferitelor grupuri şi să asigure respectarea 
convingerilor fiecăruia. Totodată, art. 9 al. 2 prevede 
posibilele restricţii ale libertăţii de conştiinţă, de gândire şi 
religie. În conformitate cu aceste dispoziţii, libertăţile 
consacrate de art. 9 pot forma obiectul unor restricţii, dacă 
acestea sunt prevăzute de lege, constituie măsuri necesare 
într-o societate democratică şi vizează unul dintre scopurile 
legitime prevăzute expres şi limitativ de Convenţie. 

Respectarea condiţiei de proporţionalitate, ca relaţie 
adecvată între măsurile restrictive şi scopul legitim urmărit, 
formează obiect de analiză pentru instanţa internaţională. 
Desigur, şi în acest caz C.E.D.O. apreciază 
proporţionalitatea în raport cu natura dreptului protejat, 
situaţia de fapt, scopul legitim urmărit, felul şi intensitatea 
măsurilor restrictive aplicate, având în vedere respectarea 
principiului pluralismului şi a celor două criterii procedurale: 
„necesitatea într-o societate democratică” şi „marja de 
apreciere” recunoscută statelor contractante. 

Instanţa de la Strasbourg admite că statele au o anumită 
marjă de apreciere în ceea ce priveşte ingerinţele în 
exercitarea acestei libertăţi, dar puterea acestora nu poate fi 
discreţionară.  Jurisprudenţa este orientată spre o 
interpretare strictă a limitării libertăţii de conştiinţă şi religie, 
în raport de circumstanţele concrete ale cazului şi scopul 
legitim urmărit. 

Astfel, în cauza Kokkinakkis versus Grecia:, reclamantul, 
un adept al cultului „Martorii lui lehova”, a fost condamnat la 
închisoare şi amendă penală pentru infracţiunea de 
prozelitism, prevăzută şi sancţionată de legea statului pârât. 
Curtea a decis că încriminarea de către legea greacă a 
activităţilor de prozelitism ale adepților cultului „Martorii lui 
lehova” nu este proporţională cu scopul legitim urmărit, 
respectiv protecţia drepturilor altora. Pentru a decide astfel, 
instanţa de la Strasbourg a făcut o diferenţiere între 
„mărturisirea creştină” şi, „prozelitismul abuziv”. Prima 
corespunde limitelor de manifestare a libertăţii religioase, pe 
când prozelitismul abuziv înseamnă convingerea care se 
opune libertăţii de gândire, de conştiinţă şi de religie ale 
altora. Luând în considerare şi marja de apreciere 
recunoscută statului reclamat, C.E.D.O. constată că 

autorităţile publice naţionale nu au demonstrat care sunt 
mijloacele abuzive prin care reclamantul a încercat să 
convingă şi pe alţii să adere la cultul său. În consecinţă, 
condamnarea reclamantului nu era necesară, măsura 
restrictivă nu este adecvată scopului legitim propus — 
protecţia drepturilor şi libertăţilor altora, deci nu este 
respectat principiul proporţionalităţii. 

Într-un alt caz€, în care a aplicat principiul proporţionalităţii, 
C.E.D.O. distinge între controlul exercitat de stat, pentru a 
constata dacă sunt îndeplinite condiţiile formale în vederea 
practicării unui cult, iar pe de altă parte, aprecierea din 
partea statului asupra legitimităţii credințelor religioase. 
Reclamantul a fost condamnat de către statul pârât pentru că 
a înfiinţat o casă de rugăciuni fără a avea autorizaţia 
necesară din partea autorităţilor publice. Condamnarea 
reprezintă o ingerinţă în „libertatea de a-şi manifesta religia 
prin cult şi îndeplinirea ritualurilor”, ingerinţă care s-a apreciat 
că urmărea realizarea unui scop legitim, prevăzut de art. 9 al. 
2, respectiv protejarea ordinii publice. În ceea ce priveşte 
respectarea criteriului proporţionalităţii, C.E.D.O. are în 
vedere aspectele concrete ale cauzei. Totodată, se afirmă 
că: „dreptul la libertatea religioasă, aşa cum îl înţelege 
Convenţia, exclude orice apreciere din partea statului asupra 
legitimităţii credințelor religioase sau asupra modalităţii de 
exprimare a acestora”. Sistemul de autorizare poate să 
corespundă dispoziţiilor art. 9 numai dacă urmăreşte să 
asigure un control asupra condiţiilor formale. Condiţiile legale 
privind necesitatea autorizării desfăşurării unor activităţi 
religioase nu trebuie să aducă atingere libertăţii însăşi. În 
speţă, se constată că insubordonarea reclamantului faţă de 
o formalitate a legii nu este un motiv rezonabil pentru a 
justifica condamnarea acestuia. Această măsură afectează 
în mod grav libertatea religioasă a reclamantului, „ încât ea 
nu poate fi considerată proporţională cu scopul legitim 
urmărit şi nici, prin aceasta, necesară într-o societate 
democratică”. 

Principiul  proporţionalităţii, aplicat în legătură cu 
garantarea exercitării dreptului prevăzut de art. 9, poate fi 
încălcat nu numai în situaţia în care autorităţile naţionale 
adoptă măsuri restrictive, dar şi în situaţia în care refuză 
nejustificat recunoaşterea unui cult sau a unei biserici, 
limitând în acest fel exercitarea libertăţii de religie. În cauza 
Mitropolia Basarabiei şi alţii versus Moldova, anterior citată 
C.E.D.O., a constatat că o biserică sau un organ al acesteia 
poate să exercite dreptul la libertatea religiei în numele 
credincioşilor săi. Refuzul guvernului de a recunoaşte 
biserica reclamantă constituie o ingerinţă în exercitarea 
libertăţii de religie, care urmăreşte un scop legitim şi anume 
protecţia ordinii şi a securităţii publice. Pluralismul şi buna 
funcţionare a democraţiei sunt valori esenţiale pentru a 
aprecia dacă refuzul statului pârât de a recunoaşte biserica 
reclamantă respectă principiul proporţionalităţii”. „C.E.D.O. 
trebuie să ţină cont de miză, adică de necesitatea menţinerii 
unui veritabil pluralism religios inerent noţiunii de societate 
democratică. Principiul pluralismului şi buna funcţionare a 
democraţiei impun ca statul să fie neutru şi imparţial în 
relaţiile cu diferitele religii. De aceea, autonomia 
comunităţilor religioase este esenţială pluralismului într-o 
societate democratică.” 

Pentru a determina amploarea marjei de apreciere a 
statului pârât, instanţa internaţională subliniază importanţa 
actului de recunoaştere al autorităţilor naţionale. Numai un 
cult recunoscut are personalitate juridică, deci poate să se 

organizeze şi să funcţioneze, poate să stea în justiţie pentru 
a-şi proteja patrimoniul. În raport cu aceste criterii C.E.D.O. 
apreciază că refuzul de recunoaştere a bisericii reclamante 
are asemenea consecințe asupra libertăţii religioase, încât 
nu poate fi considerat proporţional scopului legitim urmărit şi 
nici necesar într-o societate democratică, în concluzie, art.9 
din Convenţie a fost încălcat. 

În legătură cu garantarea libertăţii de conştiinţă, de 
gândire şi de religie, se poate spune că principiul 
proporţionalităţii reprezintă un criteriu esenţial pentru a limita 
puterea discreţionară a autorităţilor publice şi pentru 
eliminarea abuzurilor prin restrângerea nejustificată a 
exerciţiului unui drept protejat de Convenţie. Astfel, în niciun 
caz, o procedură administrativă nu poate fi folosită pentru a 
impune condiţii rigide şi chiar prohibitive exercitării anumitor 
culte. Proporţionalitatea nu este o condiţie abstractă, ci este 
determinată de particularităţile fiecărui caz, dar aşa cum 
rezultă din jurisprudenţa instanţei de la Strasbourg, există şi 
premise valorice importante care determină evaluarea 
raportului de proporţionalitate dintre măsurile restrictive 
dispuse şi scopul legitim urmărit. 

Curtea Constituţională a României are o jurisprudenţă 
contradictorie în special în privinţa garantării libertăţii de 
conştiinţă înțeleasă ca libertate religioasă Astfel, în anul 2012 
a statuat că dispoziţiile normative privind obligativitatea 
învățământului religios în şcoli nu contravin libertăţii de 
conştiinţă garantată de dispoziţiile art. 29 din Constituţie. 
Dincolo de orice comentarii, reproducem unele considerente 
ale deciziei pe care le considerăm juste, în acord cu spiritul 
şi litera reglementărilor constituţionale: "Curtea constată că 
este asigurat dreptul părinţilor sau a tutorilor de a asigura, 
potrivit propriilor convingeri, educaţia copiilor minori a căror 
răspundere le revine, întrucât potrivit dispoziţiilor de lege 
criticate, la solicitarea scrisă a elevului major, respectiv a 
părinţilor sau a tutorelui legal instituit pentru elevul minor, 
elevul poate să nu frecventeze orele de religie”. Această 
decizie a Curţii Constituţionale corespunde jurisprudenţei 
majoritare a Curţii Europene de la Strasbourg. 

În prezent, instanța noastră constituţională a revenit 
nejustificat asupra jurisprudenţei în această materie şi printr- 
o decizie din noiembrie 2014 încă nepublicată a constatat 
neconstituţionalitatea dispoziţiilor normative privind 
învăţământul religios în şcoli. Ne îngrijorează, dar nu ne 
surprinde această decizie a Curţii Constituţionale deoarece 
se înscrie în tendinţa contemporană nefirească dar tot mai 
evidentă de abandonare a tradiţiilor culturale creştine ale 
poporului român, a spiritualităţii şi moralei creştine care au 
contribuit decisiv la menţinerea, continuitatea şi dezvoltarea 
fiinţei naţionale de-a lungul mileniilor; iar pe de altă parte la 
secularizarea tot mai accentuată a vieţii şi a societăţii cu 
consecinţa unor grave crize de sistem, în care includem şi 
criza valorilor şi a unui om redus la dimensiunea sa 
materială, în neputinţă de a-şi găsi sensul valoric al 
existenţei sale care este libertatea omului devenit spiritual. 


V. Concluzii. Congştiinţa este o dimensiune ontologică a 
fiinţei umane, un dat care se constituie ca o particularitate 
existenţială a omului. Conştiinţa de sine este un dar divin pe 
care fiecare om îl poartă în sine ca vocaţie încă de la botez, 
dar care devine actual prin lucrarea teandrică a harului şi a 
omului. Libertatea conştiinţei se constituie şi se 
desăvârşeşte nu în relaţie cu lumea materială supusă 
determinismului şi cauzalităţii naturale şi implicit tuturor 

precarităţilor existenţiale, ci prin raportare la universul valoric 
autentic ce decurge în mod firesc din relaţia de iubire a 
omului față de Dumnezeu şi faţă de semeni. 

Forma juridică a libertăţii conştiinţei are ca esenţă 
libertatea conştiinţei de sine în înţelesul ei teologic. Spunea 
părintele profesor Dumitru Stăniloaie că „omul este în esenţa 
sa duh şi libertate”. Libertatea omului are ca fundament 
libertatea conştiinţei care, prin credinţă, devine şi conştiinţă 
de sine. În acest fel se depăşeşte individualismul, 
egocentrismul, „eul” şi tot ceea ce înseamnă existenţa omului 
aruncat în lume după expresia lui Heidegger şi Sartre. 

Libertatea conştiinţei este lungul drum, dar singura cale 
senină a omului către sine, către sinele său mai adânc, 
regăsit în infinitatea iubirii de Dumnezeu şi de oameni. Cum 
bine spunea Constantin Noica: „Trebuie să fii infidel eului în 
drumul către sine”. 


1 Decizii şi rapoarte ale Comisiei Europene a Drepturilor 
Omului, nr.25. Raportul din 16 mai 1980. 

2 Cazul Mitropolia Basarabiei şi alţii versus Moldova, 
Hotărârea din 13 decembrie 2001. 


*Doina Micu, Garantarea drepturilor omului, Bucureşti, Editura 
All Beck, 1998, p .91. 

+ Cazul Mitropolia Basarabiei şi alţii versus Moldova, anterior 
citată. 

Hotărârea din 25 mai 1993. 

s Cauza Monoussakis şi alţii versus Grecia, Hotărârea din 26 
septembrie 1996. 

7 În cauza Agga versus Grecia, Hotărârea din 17 octombrie 
2002, C.E.D.0O. confirmă jurisprudenţa sa constantă potrivit 
căreia pluralismul este una dintre valorile societăţii democratice, 
în raport de care se stabileşte dacă restrângerea libertăţii 
conştiinţei, gândirii şi religiei este necesară şi respectă principiul 
proporţionalităţii: „Pluralismul, inerent într-o societate 
democratică, a fost cu greu cucerit de-a lungul secolelor. De 
aceea, este adevărat că într-o societate democratică poate fi 
necesar să se instituie restricţii pentru libertatea de religie, pentru 
a concilia interesele diferitelor grupuri religioase. Cu toate 
acestea, o asemenea restricţie trebuie să corespundă unei nevoi 
sociale imperioase şi trebuie să fie proporţională scopului legitim 
urmărit”. 

% A se vedea Decizia nr 306 din 27martie 2012 „publicată în 
Monitorul Oficial nr 388 din 11 iunie 2012. 


Emoţie şi eveniment excepţional 
în Ţara Românească (1600-1750) 


Felul în care zâmbeşte o persoană dragă, cum îşi poartă 
părul, cum salută şi cum se comportă în anumite situaţii sunt 
fapte ale vieţii care nu rămân în istoria lumii şi adeseori nici 
măcar în amintirea noastră. Figura şoferului autobuzului pe 
care îl folosim zilnic să ajungem la serviciu, la părinţi sau la 
şcoală; silueta vânzătoarei de la magazin pe care adesea o 
admirăm; valorile morale ale dascălului pe care l-am iubit şi 
care ne-a influenţat viaţa sunt câteva dintre sutele de modele 
culturale pe care evenimentele cotidiene ni le aduc la 
cunoştinţă. Fiecare dintre noi avem un ritual propriu pe care 
îl punem în scenă în fiecare dimineaţă. Ne trezim şi ştim ce 
avem de făcut în acea zi; ce se aşteaptă de la noi să fim, să 
facem şi ce ne dorim noi ca să „îndulcim” acest ritual mult 
prea monoton şi repetitiv. Şi această realitate a fost 
dintotdeauna aşa, câtă vreme oamenii s-au organizat în 
comunităţi cu reguli, filosofii, conducători şi supuşi. În timp, în 
funcţie de evoluţia istorică, monotonia vieţii de zi cu zi a fost 
întreruptă de evenimente excepţionale. Prin impactul vizual 
deosebit, prin urmările teribile provocate, prin spectacolul 
deosebit oferit, acestea vor rămâne multă vreme în mentalul 
colectiv pe care îl vor transforma şi influenţa. 

Excepţie de ce la cele descrise mai sus nu face nici 
spaţiul Ţării Româneşti în perioada 1600-1750. Cotidianul 
românesc era adânc înrădăcinat în lumea tradiţiilor populare 
şi a religiei. Evenimentele excepţionale cu o violenţă mare 
erau trăite prin prisma unei religiozităţi profunde, practice. 
Bolile, războaiele mari, jafurile, inundaţiile, cutremurele şi 
incendiile, foametea şi gerul extrem sunt adesea forme ale 
pedepselor divine pentru populaţia lipsită de credinţă şi sunt 
plasate într-un timp religios. lată de ce în evul mediu 
românesc (la fel s-a întâmplat şi în Occidentul catolic, de 
altfel), comerţul cu obiecte sfinte şi cu nu mai puţin celebrele 
indulgenţe a atins cote de neimaginat. Evenimentele 
deosebite care au aprins imaginaţia şi frica românilor nu au 
fost doar de natură violentă. Putem aminti alaiurile domneşti 

şi cele care întâmpinau demnitari străini, marile slujbe 
bisericeşti; mai toate încheiate cu banchete cu mâncare, 
băutură şi muzică. Nunţi celebre, spectacole de circ, 
înmormântări deosebite, încoronări de domni etc., iată alte 
câteva exemple de evenimente excepţionale care întrerup 
monotonia vieţii de zi cu zi. 

Fiecare dintre aceste evenimente erau interpretate de 
oameni potrivit pregătirii şi cunoştinţelor, precum şi a culturii 
pe care le deţineau. Şi mai ales prin prisma emoţiilor. Faptele 
lui Mihai Viteazul, pe care doar le amintim în acest studiu 
pentru că spaţiul nu ne permite o analiză mai amănunţită; 
tragica moarte a domnitorului Brâncoveanu şi a fiilor 
acestuia au creat emoţii nu doar în epocă, ci şi în secolele 
care au urmat. Atunci când ne raportăm la Mihai Viteazul şi 
la Constantin Brâncoveanu o facem prin prisma emoţiilor pe 
care povestea vieților celor doi mari domnitori români ni le 
generează. Emoţiile au fost cele care au contribuit la luptele 
teribile dintre familile boiereşti în a doua jumătate a secolului 
al XVIl-lea în Ţara Românescă. Şi victime efectelor 
acestora au fost atât poporul, cât mai ales familiile celor 
implicaţi (drama familiei Cantacuzino după moartea 
domnitorului Ştefan Cantacuzino este doar unul dintre 
exemple).  Emoţii care nu vor fi uitate niciodată au fost 
produse în familiile de români de morile celor dragi din 
cauza războaielor, ciumei, inundaţiilor şi foametei. Emoţii au 
fost generate de pierderea averilor în asemenea condiţii 
schimbătoare ale vieţii. Şi exemplele pot continua. 

Unele dintre cele mai impresionante evenimente 
excepţionale de-a lungul evului mediu românesc, prin 
spectacolul de imagine pe care îl oferă, sunt cu siguranţă 
eclipsele şi cometele care puteau fi observate de români. 
Chiar şi astăzi, cu toate că ştiinţa le poate explica în cele mai 
mici detalii, traiectoriile cometelor, precum şi feluritele eclipse 
care pot fi vizibile cu ochiul liber provoacă reacţii diverse. Un 
prim exemplu este reprezentat de eclipsa din 1699: 

să se şti de când au perit sorile şi au dat turcii Caminiţa, 
leat 72071 


Eclipsa este văzută şi în Moldova şi dascălul Vasilie îşi 
notează şi el evenimentul: 


Scris-am această svîntă liturghiia dascălul Vasilie Sturdza 
moldoveanul când au întunecat soarele în luna lui septevrie 
în 13 zile. Să să ştiia?. 


O serie de mărturii, atât din Moldova, cât şi din Ţara 
Românească, menţionează eclipsa din 17485. Amintim două 
dintre ele: 


Se se ştiia de când au pierit soarele gioi în 14 (dzile) a lui 
iuliia, la 7 ciasuri de zi, şi 3 ciasuri au fost întunecat. Puțin 
rămăsese de o parte. Şi când s-au plinit 10 ciasuri, s-au plinit 
lumina. În dzilele pre bunui şi dreptu creştinului domnul 
Constantin Nicolaiu voevod, în domnie a trie, la leat 7256, 
iulie 14 dzile. Az erei zidar Rugină iscal. 


să să ştie de când au perit soarile în zilele pre luminatului 
şi înălţatului domnul Gligorie Ghica voivod, întru a doa 
domnie, la luna lui iulie, dni 14, 7256. Az popa Moise. 


Evenimente excepţionale ale cotidianului Ţării Româneşti 
sunt şi feluritele alaiuri la care locuitorii oraşelor, în special 
cei ai Bucureştilor, luau parte. Un exemplu este cel 
menţionat de Chesarie Daponte în cronica sa care acoperă 
perioada 1648-1704: 


Atunci a dat voe marelui dragoman ca să vie înainte la 
casa lui, care a venit pe Dunăre la Rusciuc şi de acolo la 
Bucureşti şi s-au întâlnit cu Constantin vodă Basarab, în 
timpul când era nunta Domniţii lui, Stanca, cu Radul 
Beizadea, fiul lui lliaşcu Vodă; şi l-a primit cu mare cinste şi 
a fost socru din partea ginerelui. După aceea s-a săvârşit şi 
logodna Domniței Ilinca cu fiul său Scarlat. A stat la 
Bucureşti ca zece zile, avându-l Domnul la mare cinste şi 
bună-primire şi când s-a pornit pentru Constantinopol l-a 
urmat cu alai pompos şi cu presente destule, dându-i 
îndeajuns oameni să-l acompanieze până la Constatinopol, 
unde ajungând a stat zece zile şi luându-şi soția sa s-a dus 
la Adrianopor. 


În aceeaşi categorie de evenimente excepţionale pot fi 
încadrate şi mesele şi serbările domneşti, unele dintre ele 
fiind continuarea aşteptată a acestor alaiuri. Ceremonialul 
meselor domneşti cuprindea o componentă diplomatică 
reliefată cel mai elocvent în memoriile călătorilor străini. 
Până în perioada fanariotă, mesele erau binecuvântate de 
mitropolit care participa alături de domnitor la aceste 
evenimente. La fel de important era ritualul închinatului 
paharelor cu vin, realizat potrivit unei adevărate simbolistici a 
puterii (de cele mai multe ori, primul pahar era închinat 
suveranului de la Istanbul). Paul Strassburg, diplomat 
german, ne-a lăsat o descriere cuprinzătoare a 
ceremonialului domnesc de la curtea lui Leon Tomşa (1629- 
1632): 

După ce s-a sfârşit convorbirea şi au avut loc negocierile, 
au răsunat cornurile şi trâmbiţele cu mare zgomot pentru a 
se începe prânzul. Partea din dreapta a mesei mi-a fost dată 
mie şi însoţitorilor mei, iar cea din stânga, domnului şi 
românilor săi. Înaintea domnului erau vase de argint, la mijloc 
vase de ceramică îngrijit lucrate şi smălţuite iar la capăt, 
talere şi blide de lemn. Bucatele nu se ridicau în tot timpul 
prânzului şi mai multe ceasuri în şir se tot puneau mereu 
felurile unele peste altele, încât s-au înălţat, cu încetul, într-o 
grămadă ca o movilă. Vinurile erau foarte bune la gust şi de 
soi foarte ales şi închinînd des cu paharul, convorbirea dintre 
oaspeţi ajungea tot mai prietenoasă şi mai liberă. În sfârşit, 
când domnul, ridicând o mare cupă a închinat pentru 
sănătatea şi biruința Maiestăţii sale, s-au descărcat câteva 
catapulte şi tunuri de aramă cu atâta răsunet încât se 
cutremura clădirea dărăpănată şi chiar vasele de pe masă se 
ciocneau între ele. Marii dregători şi boierii Ţării Româneşti, 
de câte ori închinau cu paharele pentru sănătatea şi 
propăşirea domnului lor; după îndatorirea lor, de tot atâtea ori 
îngenuncheau pe rând şi astfel goleau paharul în genunchi. 
În asemenea desfătări s-au prelungit cuvântările şi băutura 
până noaptea, când fiecare s-a întors la locuinţa sa?. 


Evenimente excepţionale nu erau doar mesele domneşti 
servite în cinstea oaspeţilor străini. De Paşti şi în prima zi a 
noului an, de Sf. Vasile, domnul îşi invita boierii la o masă 
festivă. Cel care ne descrie pe larg aceste obiceiuri este 
italianul 
Anton Maria del Chiaro care a publicat în anul 1718, la 
Veneţia, o lucrare despre viaţa socială şi politică a Ţării 
Româneşti sub domnitorii Şerban Cantacuzino, Constantin 
Brâncoveanu şi Nicolae Mavrocordat. După încheierea 
slujbei religioase, potrivit relatărilor lui del Chiaro, lumea este 
chemată la masă în sunetul muzicii. Domnul şi boierii sunt 
serviţi înainte cu votcă şi dulceaţă, după care urmează 
ceremonialul spălării mâinilor. La masa propriu-zisă, 
întovărăşită de numeroase toasturi dublate de salve de tun, 
mitropolitul ocupă locul din dreapta domnitorului, urmat de 
ceilalţi boieri, în funcţie de demnitatea lor. Într-o cameră 
separată, se desfăşoară, după aceleaşi reguli, masa 
doamnelorf. O altă sărbătoare celebrată de domn printr-o 
masă oferită boierilor săi avea loc în ziua Sfântului Vasile, pe 
1 ianuarie. Cu această ocazie, se puneau în scenă diferite 
jocuri pentru a înveseli atmosfera. De exemplu, atunci când 
strănuta un boier, domnul îi oferea un pahar de vin împreună 
cu un dar, de obicei postav pentru haine. La desert se 
serveau plăcinte cu răvaş în care boierii puteau găsi mesaje 
precum beţie, râvnitor de domnie sau altele. Mai exista 
obiceiul oferirii de daruri care constau în diferite materiale, 
desigur de mare preţ, pentru croirea de haine. 

Din rândul evenimentelor excepţionale care îşi fac loc în 
cotidianul românesc, multe pagini de istorie sunt scrise cu 
negru de bolile şi epidemiile care au izbucnit, de cele mai 
multe ori din cauza perioadelor de războaie cărora li se 
asociau foametea şi condiţiile precare alimentare şi de 
igienă. Flagelul cumplit care va rămâne pentru totdeauna în 
mentalul colectiv european, nu doar românesc, va fi ciumat. 
O primă menţiune (pentru perioada pe care o analizăm noi) 
este cea din 1660 când ciuma este asociată foametei şi 
invaziilor tătăreşti şi turceşti. Câţiva ani mai târziu, între anii 
1676 şi 1677, o nouă epidemie de ciumă izbucneşte în 
Bucureşti, iar Duca şi marii boieri se refugiază la moşiile lor 
din provincie*. Ca umare a deselor epidemii de ciumă, sunt 
puse în practică primele măsuri de combatere a acesteia. 


PA 


File de istorie 


Prin urmare, este înfiinţat corpul cioclilor din foşti ciumaţi, 
acum imuni, care aveau rolul de a igieniza oraşul şi de a 
încerca să împiedice extinderea flagelului. Din cauza 
asediului Vienei şi a jafurilor oştilor combatante, foametea 
apărută a adus din nou ciuma. Câţiva ani mai târziu, în 1689 
şi 1693, epidemiile izbucnesc din nou, în mod repetat şi 
populaţia îngrozită a Bucureştilor părăseşte oraşul, 
refugiindu-se în păduri şi munţi. Tot atunci, multe familii 
boiereşti au încredinţat averea mânăstirilor şi nu puţine au 
fost cele care nu s-au mai întors spre a o revendica. În faţa 
ciumei care izbucneşte în capitală între 1706-1707, 
Brâncoveanu se refugiază la Târgovişte. Ciuma revine în 
Ţara Românească în 1718, din cauza războiul dintre turci şi 
austrieci. 

Tabloul anarhiei sociale este completat de foametea 
cumplită care a lovit atunci oraşul Bucureşti. În 1735, în 
încercarea de a reduce efectele devastatoare ale ciumei, 
Grigore Ghica înfiinţează la Spitalul Pantelimon o secţie 
pentru bolnavii de ciumă: 


Am socotit să zidesc şi să înalţ din temelie o sfântă şi 
dumnezeiască casă, unde şi spital de săraci să fie, însă nu 
numai de bolavi ce ar pătimi de alte boli trupeşti, ci de 
bolnavi cari din depărtarea lui Dumnezeu ar pătimi de boala 
ciumii, pentru că aci în ţară şi în oraşul scaunului domnesc al 
Bucureştilor aduce vremea acea cumplită năpraznică boală 
între oameni, uneori în vreme de iarnă, când săraci ca aceia, 
neavând nici între cei sănătoşi, nici pe afară a hălădui, 
pătimeşte ca patima cumplită şi amar pe geruri şi prin vifore 
nesuferite şi-şi răpesc viaţa... 

Am hotârât domnia mea să li se facă nişte case acolea 
aproape, lângă îngrădişul spitalului, la un loc din afară, ca să 
fie întrânsele bolnavi, ca aceia de boala ciumii, păzindu-se 
ca la un lazaret să nu se amestice cu bolnavi cei din năuntru 
ce ar fi pătimaşi de alte boale”. 


După ciuma cumplită din 1737-1738 care a ucis în 
Bucureşti peste 30000 de oameni, acelaşi Grigore Ghica, 
revenit ca domn al Ţării Româneşti, reorganizează breasla 
cioclilor (1752). Formată din 20 de persoane, aceasta era 
condusă de un polcovnic de ciocli şi avea ca atribuţii: 
îngrijirea ciumaţilor, ridicarea şi transportarea bolnavilor de 
ciumă la spital, izolarea şi dezinfectarea caselor, cercetarea 
mahalalelor pentru a găsi posibili ciumaţi, îngroparea celor 
morţi. Breasla avea în rândul ei şi femei şi dispunea de o 
căruţă cu coviltir, fiind scutită de dări. Despre efectele teribile 
ale ciumei asupra mentalului colectiv românesc ne 
mărturisesc şi poeziile populare: 


Foaie verde nalbă moale,/Adus-a un nor în poale/Noru în 
țară s-a lăsat, /Peste oameni a plouat;/N-a plouat ploaie 
curată,/Ci cu ciumă amestecată!/Unde-ajunge picătura,/Se 
închid ochii şi gura:/Ochii să nu mai privească,/Gura să nu 
mai grăiască!/Plină-i țara, mult e plină/De scaeţi, de 
mărăcină./Unde-s tufe prin potici,/Sunt morminte de 
voinici;/Unde-s tufele mai dese,/Mormânturi de jupânese;/ 
Unde-s tufele mai rari/Mormânturi de fete mari;/Unde-s tufele 
mai vii,/Tot morminte de copii”. 


Tot despre felul în care oamenii reacţionau în lungile 
perioade ale epidemiilor de ciumă, ne scrie lonnescu-Gion: 





În toate rândurile şi în tot decursul secolului XVIII, când 
ajungea punctul culminant al boalei, Bucurescii erau într-o 
groază nemaipomenită. Lumea se buimăcea cu desăvârşire. 
Se vedeau oameni care umblau zăpăciţi printre cadravre, 
infectându-se de mii de ori şi zicând altora vorbele care au 
rămas pe urmă ca locuţiune consacrată în limba noastră: 

-Eh! Şi la urma urmelor, la ce-o să mă aştept: o moarte şi 
un cârlig, făcând alusiune la cârligul cu care cioclii trăgeau 
pe morți din casă... 

Unele uliţe erau închise de locuitorii lor cu munţi de 
mărăcini, de bolovani, de moloz, ca să nu viă ciumaţii pe 
acolo. Se lipiau ferestrele cu hârtie albastră ca să nu intre 
ciuma. Nu se mai zicea boalei ciumă, ci sfântă. Şi-o 
închipuiau ca o femeie cu picioarele de gâscă. Unii spuneau 
că au văzut-o plimbându-se într-o căruță cu roatele făcute 
din căpăţâni de boieri mari, cu discurile făcute din coaste de 
fete mari, cu leocele făcute din oase de flăcăi şi cu osiele din 
oase de viteji'?. 


O altă serie teribilă de catastrofe naturale care a influenţat 
într-un mod constant mentalul colectiv al românilor a fost cea 
reprezentată de cutremure. Apariţia periodică a acestora şi 
puţinele cunoştinţe ale populaţiei şi ale autorităţilor cu privire 
la natura cutremurelor au făcut ca panica să fie extrem de 
mare de fiecare dată când cutremurele erau puternice şi 
aveau replici care puteau fi simţite cu uşurinţă. O primă 
mărturie consistentă este din anul 1681: 


Să se ştie când s-au cutremurat pământul de au fost 
cutremur mare, cât n-au mai pomenit altădată nimenea, luni 
noaptea spre marţi, la ciasuri 7 şi un sfertu, în postu 
Sântămâriei Mari, în zilele luminatului domnului nostrum lo 
Şerban voevod, august 8 dni, leat 7891. 


Cutremurele au reapărut şi în prima parte a secolului al 
XVIII-lea, mai precis în 1718 şi 1724, după cum o 
demonstrează şi mărturiile de mai jos: 


Cutremuratu-s-au pământul şi mănăstirea foarte tare, cât 
şi crucile de pe biserică şi uşile chiliilor s-au cutremurat, cât 
ne-am spământat toţi câti am fost în mânăstire. Februarie 27 


dni, 722614. 


La dichemvrie la zile 30 s-au cutremurat pământul, la 3 
ceasuri din noapte. Şi am scris eu, Gheorghiţă Buş, leat 
7233. 


Mult mai puternic şi mai distrugător a fost însă cel din 
1738 pentru care llie Corfus a cules 11 însemnări'€. Cea mai 
detaliată este însemnarea numărul 12 pe care o redăm, în 
întregime, mai jos: 


Mai 31, leat 7246, miercuri la trei ceasuri din zi, s-au 
cutremurat pământul foarte tare încât multe bolte şi ziduri ale 
mânăstirilor şi ale caselor au crăpat. Încă unile au şi căzut 
aici în Bucureşti iar afară multe biserici şi bolte s-au surpat 
de tot şi pământul pe alocurea s-au despicat şi au eşit apă 
cu miros de iarbă de puşcă şi de pucioasă. Şi la şase ceasuri 
iar s-au cutremurat mai încet. Şi la zece ceasuri tot într-acea 
zi iar s-au cutremurat. Tot într-această zi au început şi o 
sfântă icoană, chipul prea sfintii Născătoare de Dumnezeu a 
plânge până a doozi la o fată a arhimanaritului, ce o ţinea 
Drăghici logofât din mitropolie. 

Tot despre cutremurul din 1738 ne scrie şi lonescu-Gion” 
care ne arată felul în care populaţia se raporta la urmările 
puternicului cutremur: 


Fură minuni dumnezeieşti prin toată ţara: împrejurul 
Buzeului, pământul se deschise şi arunca din adâncuri un fel 
de „metal”, care avea culoarea aurului; trei femei fură 
înghiţite la Vălenii de Munte într-o crăpătură a pământului, 
care se deschise de odată. Mai multe zile de-a rândul, 
sguduiturile continuară, dar nu tot atât de tari. Lumea era 
îngrozită. Lângă Bucureşti, pământul se deschise şi rămase 
ca o prăpastie. 


La fel de frecvente precum cutremurele, însă mult mai 
dăunătoare pentru locuitorii Ţării Româneşti, au fost 
inundaţiile. Slaba reacţie a autorităţilor, lipsa totală a 
acţiunilor de prevenire produceau mai întotdeauna pierderi 
de vieţi omeneşti şi pagube materiale. Ni s-au păstrat o serie 
de mărturii din epocă referitoare la revărsările Dâmboviţei în 
Bucureşti. Una dintre cele mai vechi datează de pe vremea 
lui Gheorghe Duca, însă informaţiile le aflăm dintr-un hrisov 
mai târziu al lui Şerban Cantacuzino din 31 mai 1679. Mult 
mai elocvente pentru felul în care slujbaşii domneşti se 
mobilizau pentru a preîntâmpina urmările inundaţiilor sunt 
evenimentele din 1708, din timpul domniei lui Constantin 
Brâncoveanu. Măsurile clucerului Radu Popescu de a abate 
cursul Dâmboviţei pe matca veche duc la inundarea livezilor 
şi a morilor mânăstirii Radu Vodă. La 13 iunie 1708, 
Brâncoveanu îi scrie slugerului Radu Dudescu cu privire la 
cele întâmplate: 


Dacă a fost văru-tău cu atâta minte, n-am ce face! Au 
trebuit când au făcut zăgazul să abată apa la matca cea 
veche, întâi să fie săpat şanţul, să dea cale apei, apoi să fie 
făcut zăgazul; iar el au făcut zăgazul şi şanţul n-au făcut şi 
iată dar ce stricăciune au făcut”. 


Elementele de habitat prezente în lumea românească în 
perioada studiată au reprezentat însumarea multor condiţii 
necesare izbucnirii incendiilor: casele din pământ şi lemn, 
acoperite cu paie, stuf, şindrilă; coşurile defecte, ulițele 
strâmte, inexistența unui serviciu de stingere etc. La toate 
acestea se adăugau şi jafurile şi invaziile externe, în special 
cele turceşti. Una dintre primele mărturii despre incendiile din 
Ţara Românească este cea a lui Paul de Alep care 
menţionează faptul că în cazul unui incendiu la biserică se 
trage clopotul „în dungă”. Incendiul din 1704 din Bucureşti 
afectează Hanul Şerban-vodă, prăvălii şi case, în timp ce 12 
ani mai târziu este ars chiar centrul Bucureştilor şi ulițele 
Abagiilor şi Mărgelarilor. În 1719, curtea domnească şi 
mânăstirea Sf. Gheorghe ard şi ele în incendiu. Două 
decenii mai târziu, în 1739, pe 27 februarie, din cauza 
gunoiului strâns în curtea mânăstirii Sf. Sava a izbucnit un 
incediu care a distrus zeci de case, prăvălii şi chilii 
bisericeşti”. 

Evenimentele excepţionale pot fi însă extrem de variate 
ca manifestare în mentalul colectiv. Spre exemplu, lonescu- 
Gion ne menţionează în Istoria Bucurescilor că pe timpul cât 
oraşul a fost ocupat de armatele turceşti conduse de Sinan 
Paşa, locuitorii au avut prilejul de a vedea 150 de cămile 
aduse de căpetenia otomană. Cu greu ne putem închipui 
curiozitatea pe care aceste animale au produs-o în minţile 

bucureştenilor. De altfel, dintre acestea, la scurtă vreme, 
peste 100 au fost capturate de oştile lui Mihai: 


Să adăugăm, pentru a completa tabloul Bucurescilor, în 
septembrie şi octombrie 1595, şi un număr respectabil de 
cămile, cam 150, care colindau ulițele Bucurescilor pe când 
se lucra la fortificaţiuni şi din care o sută căzură mai târziu în 


mâinile soldaţilor lui Mihai27. 


Multe au fost jafurile şi războaiele care au perturbat 
cotidianul Ţării Româneşti şi Moldovei în secolele XVI-XIX. 
Câteva momente au rămas însă în mentalul colectiv din 
cauza tragediilor întâmplate. În toamna anului 1737, trupe 
otomane au jefuit oraşul Târgovişte şi au găsit bogăţiile 
palatului şi vechii Mitropolii pe care le-au vândut în târguri şi 
pieţe spre deznădejdea locuitorilor: 


Tot acum, în 12 septembrie 1737, turcii pradă atât de 
cumplit mitropolia cea bătrână a Târgoviştii şi palatul 
domnesc şi reuşesc să găsească îngropate mai bine de 
optzeci de lăzi pline cu argintăria şi aurăria Mitropoliei lui 
Neagoe Basarab şi Petru-Vodă Cercel. Fu în Târgovişte şi 
Bucureşti o jale fără nume, când se văzu şi se auzi că turcii 
vând în piaţă la ovrei şi la armeni candelele, potirele, vasele 
sfinte ale catedralei târgoviştene. Stofele cusute în sârmă de 
aur erau date pe nimic şi sfeşnice împodobite cu pietre 


scumpe erau topite ca să facă aur. Fu ceva nemaipomenit22. 


Dintr-o altă categorie de evenimente excepţionale, ne 
reţine atenţia amuzanta istorisirea a lui lonnescu-Gion 
referitoare la vestimentația boieroaicelor noastre când 
mergeau la slujbele bisericeşti. Apariţia mănuşilor şi 
întrebuinţarea lor ca accesoriu vestimentar a provocat reacţii 
diverse din partea înalţilor prelați ortodocşi. Printre aceştia, şi 
episcopul Scriban al Argeşului: 


Mai târziu, în secolul nostru, când veniră mănuşile pentru 
prima oară, episcopul Scriban al Argeşului avea obiceiul să 
strige de departe cocoanelor, când veniau la mir: scoateţi 
pielea de câine de pe mână! 


Un alt eveniment excepţional este reprezentat de sfinţirea 
mitropoliei din Bucureşti de către domnitorul Mihnea al III-lea 
în 1658. Mitropolia fusese ctitorită de Constantin Şerban, 
însă realitatea politică externă nu i-a dat acestuia 
oportunitatea sfințirii propriei ctitorii. Prin urmare, în scurta sa 
domnie, în prezenţa patriarhului Macarie al Antiohiei, al 
mitropolitului Ştefan | al Ţării Româneşti, al episcopilor 
Râmnicului şi Buzăului, egumenilor mânăstirilor bucureşteni, 
în Duminica Tuturor Sfinţilor, Mihnea al III-lea participă la 
sfinţirea Mitropoliei Bucureştilor. Evenimentul este 
excepţional, organizarea pe măsură, prin implicarea marelui 
postelnic. Bucureştenii erau pe colina mănăstirii, în timp ce 
patriarhul Macarie aducea moaştele sfinte de la mânăstirea 
„Sfânta Ecaterina”, ctitoria lui Pană Vistierul, şi, făcând ocolul 
noii biserici, rugându-se şi cântând, intra în noua biserică 
unde sfinţea altarul, spăla pristolul etc. lonnescu-Gion care 
ne descrie evenimetul aminteşte că ar fi avut loc şi un 
incident. Domnitorul care trebuia să lipească chipurile 
evangheliştilor şi care avea nevoie de monezi (nu cunoaştem 
motivul), refuză pe cea egipteană (turcească) şi cere una 
ungurească pentru că ungurii sunt un popor creştin”. 

Un alt eveniment excepţional cu mare influenţă asupra 
mentalului colectiv bucureştean este înmormântarea 
egumenului grec Isaia de la mânastirea Radu-Vodă din 
Bucureşti. Relatarea ne este povestită de lonnescu-Gion şi, 
cu toate că e posibil să fi avut loc în a doua jumătate a 
secolului al XVIII-lea, o redăm aici pentru pitorescul său. 
Egumenul grec era extrem de disprețuit de bucureşteni 
pentru felul nepotrivit în care îşi dusese viaţa şi executase 
sarcinile sale preoţeşti. Datorită averii sale extraordinare, 
rudele se decid să îi organizeze o înmormântare grandioasă 
care să fie ţinută minte timp de mulţi ani. Şi episcopul 
Chesarie al Râmnicului acceptă să o slujească. lată şi 
povestirea evenimentului: 


În ziua înmormântării care rămâne istorică, în timpul 
slujbei şi în fața pompei plină de bogaţia stoarsă de pe 
spinarea ţăranului român, figura lui Chesarie lua din ce în ce 
o fisionomie grozavă; s-ar fi crezut că fulgere îi brăzdează 
faţa şi că privirile lui se înfig ca săgeți omorâtoare în toţi 
grecii d-imprejuru-i. Slujba se sfârşi. Veni rândul cuvântării; 
se făcuse o tăcere mormântală. Chesarie, rotocolindu-şi 
privirele asupra întregului public, isbucni de o dată cu 
cuvintele: 

-să se stingă lumânările! 

Era atâta târie şi atâta imperiositate în glasul lui, încât toţi 
cei care aveau lumânări în mână, le suflară. 

-Da, continuă Chesarie, să se stingă lumânările, căci 
nevrednic este acela care înveşmântat în lumină s-a tăvălit 
în noroiul desfrânării. 

Pe aceasta temă, pe tema omului care înveşmântat în 
lumină s-a tăvălit în noroiul desfrânării, Chesarie zugrăvi 
viaţa infamă a lui Isaia astfel încât resună întreaga ţară şi, 


prin tradiţiune orală, lucrul a ajuns până la noi29. 


Evenimente excepţionale au fost prilejuite şi de clipe mai 
fericite, aşa cum a fost cazul nunţii fiului domnitorului 
muntean Radu Leon (1664-1669) cu fata lui Duca-Vodă al 
Moldovei. lonescu-Gion ne scrie cum spre mirarea 
bucureştenilor prezenţi şi ei la marea petrecerea 
domnească, a avut loc una dintre primele reprezentații de 
circ despre care avem mărturie în spaţiul românesc: 


Adus-au pehlivani de cei ce joacă pe funii şi de alte 
lucruri. Adus-au şi un pehlivan hindiu, Harap, carele făcea 
jocuri minunate şi nevăzute pe locurile noastre. lute om era 
şi vârtos. Lângă altele, de nu le putem lungi, făcea acestea 
mai ciudat: punea pe rând 8 bivoli, şi se repezia iute şi sărind 
peste ei, se da în văzduh peste cap şi cădea în picioare de 
ceia parte; un cal domnesc, gras, mare, îşi lega chica de 
coadă-i, şi-l bătea comişelul cât putea şi nu putea să-l mişce 
din loc; alta: un copac mare din pădure adusese neted şi 
înfipt; s-a suit pe dânsul ca o maimuţă; deci, după multe 
jocuri ce au făcut în vârfu-i, s-a slobozit de acolo cu capul în 
jos, şi au dat în picioare; alta: un tulpan de mulţi coţi îl ţinea 
oamenii în mâini câţi era, şi se răpezia iute şi mergea 
călcând pe tulpan şi nu se afunda; alta: se prindea mulţi 
oameni câte doi de mâini, şi făcea chip ca de o butiă cu 
mâinile şi mai lung şi se răpedea iute şi intra cu capul prin 
gura aceea şi nu-l mai simţea oamneii şi de cea parte cădea 
în picioare.. 


— 10 





Evenimentele excepţionale care au influențat mentalul 
colectiv al românilor din perioada studiată de noi au fost cu 
siguranţă mai numeroase şi mai variate. Fiecare dintre 
acestea au acţionat constant şi diferit asupra vieţii şi 
sufletelor celor care le-au văzut şi/s-au simţit şi nu puţine au 
fost cele imortalizate în cântece şi alte manifestări ale culturii 
populare. Plasate într-un univers religios, pragmatic, în care 
credinţa şi faptele umane aduceau dezastre şi nenorociri, ele 
trebuie întotdeauna “descuiate” cu aceleaşi chei. Multe 
dintre acţiunile oamenilor au fost generate de emoţiile pe 
care aceştia le-au trăit. Emoţia este un fapt cunoscut, 
acceptat. Descrierea ei, analizarea şi conceptualizarea sunt 
însă infinit mai complicate. În lipsa unei definiţii 
satisfăcătoare, o serie de cercetări le-au asociat culorilor. 
Chiar dacă şi unele şi altele sunt subiective, se pot observa 
percepții constante, similar, indiferent de persoane. Astfel, 
gustul zahărului e mereu dulce, rozul este o culoare caldă, 
frica naşte reacţii rapide de comportament şi gândire, în timp 
ce tristeţea, singurătatea determină omul să fie “rece”, 
necomunicativ. Aminteam mai sus cum albastrul alunga 
ciuma. Cunoaşterea şi înțelegerea fenomenelor 
excepţionale este necesară pentru a putea să avem în faţa 
noastră tabloul social al vremurilor trecute, atât cât poate fi el 
întregit de munca de cercetare istorică. 


"lie Corfus, Însemări de demult, Editura Junimea, Bucureşti, 
1975, însemnarea 1, p. 280. 

2 Ibidem, însemnarea 2, p. 280. 

3 Ibidem, însemnările 5-8, p. 281. 

+ Constantin Erbiceanu, Cronicari greci care au scris despre 
români în epoca fanariotă, Bucureşti, Tipografia Cărţilor 
Bisericesci, 1888, p. 45. 

5 Călători străini despre Ţările Române, vol. V, Bucureşti, 
1973, p. 65. 

s Anton Maria del Chiaro, Revoluţiile Valahiei, traducere de S. 
Cris-Cristian, laşi, 1929, pp. 32-34. 

7 Ibidem, pp. 34-35. 

A se vedea şi G. |. lonnescu-Gion, /storia Bucurescilor, 
Bucureşti, 1899, pp. 636-641. 

*George Potra, Din Bucureştii de altădată, Bucureşti, Editura 
Ştiinţifică şi Enciclopedică, 1981, pp. 213. 

* Jbidem, pp. 214-215. 

" Vasile Alecsandri, Poesiile populare ale Românilor, 
Bucureşti, 1866, p. 35 apud lonescu-Gion, op. cit., pp. 636-637. 

'2Jonescu-Gion, op. cit., pp. 639-640. 

“3 |lie Corfus, op. cit., însemnarea 1, p. 238. 

“Ibidem, însemnarea 2, p. 238. 

“ [pidem, însemnarea 3, p. 238. 

'* [pidem, însemnările 4-14, pp. 238-241. 

” lonnescu-Gion, op. cit., p. 349. 

1 George Potra, Bucureştii de altădată..., p.199. 

“ Ibidem, p. 200. 

2 lonnescu-Gion, op. cit., pp. 348-349. 

2 [pidem, p. 48. 

2 [pidem, pp. 157-159. 

% [pidem, pp. 169-170. 

2 |bidem, pp. 142-143; a se vedea şi relatarea lui Paul de Alep 
în Călători străini..., vol. VI, pp. 265-266. 

2% [pidem, pp. 286-287. 

% [pidem., p. 689. 

Ziua întâi: 13 mai 1656. 
Sfinţirea bisericii domnești din Pitești (III) 


Încheiem periplul nostru medieval, întâlnindu-ne cu înaltul 
cler trăitor atunci în Muntenia, participant probabil la această 
zi atât de importantă pentru biserică și pentru orașul ei. În 
primul rând, nu știm ce mitropolit a sfinţit-o' și nici dacă 
vreunul dintre cei doi — fostul, Ștefan, exilat la Tismana și 
readus în acest an în scaun, nu ştim în ce lună, și actualul, 
Ignatie Sârbul, aflat de un an într-o solie prelungită, peste 
munţi — ar fi fost la Pitești. Așadar, nu avem certitudinea 
consemnată că mitropolitul ar fi sfinţit biserica, dar de regulă 
aceasta era uzanţa, mai ales la ctitoriile domneşti. La fel de 
bine ar fi putut să o sfinţească Dionisie al II-lea, venit deja cu 
Vodă, presupunem, de la Râmnic. Alături de acesta apare 
într-un document din 22 decembrie 1655 şi misteriosul 
episcop Atanasie (Arareos), rezident probabil la Râmnic sau 
la Argeş, amândoi ierarhii semnând un act cu privire la un 
piteştean, Dumitru, fiul lui Ivan Cortofleş?. Nu ştim nici dacă 
la Piteşti a fost omologul de la Buzău al lui Dionisie al II-lea, 
Serafim, dar ştim că amândoi au fost în aceleaşi Divanuri la 
Târgovişte; cele din 13 aprilie şi 5 iulie?. 

Așadar, mitropolitul începe slujba“. În sobor sunt 
obligatoriu egumenii şi stareţii, cel puţin cei din părţile 
locului*. Venise Nicolae, egumenul mănăstirii Argeşf, cu o 
părticică, poate, în dar, din moaștele patriarhului Nifon, 
semnalate la mănăstirea Curtea de Argeș chiar cu un an 
înainte, 1655”. Venise Luca, egumen la Negru-Vodă, 
Dâlgopol (Câmpulung-Muscel)*, Dosoftei (Dosotheiu) de la 
vechiul schit Brădet, Macarie de la Clocociov', schit de- 
abia zidit în 1645 de Matei Basarab, Nifon de la Vieroş”, 
ascunzătoarea piteştenior în caz de invazie“, Nichifor de la 
Glavacioc“, loan de la Cozia", Mihail de la Bistriţa Vâlcii'*, 
Dionisie de la Govora“, Theofil de la Arnota”, Parthenie de 
la Arhanghel'$, vechi schit din Râmnicu Vâlcea, Silvestru de 
la Cotmeana“, Gligorie de la mănăstirea Valea-Tiţești”, din 
spatele Mihovenilor, Sava de la Robaia, Mihail de la 
Aninoasa”, ctitoria vechilor boieri Vlădeşti, Zosim de la 
Cobia-Găeşti, mănăstire-casă de oaspeţi de la drumul mare 
spre Târgovişte, înzestrată cu trei sate peste un an de către 
Domn şi Doamnă”, dar și cu morile de pe Ialomița mai jos de 
Târgoviște”. 

Poate că veniseră din complezenţă, ca la sora mai mare, 
Nichifor, „egumenul mănăstirii domnului  Constandin 
voievod”, viitoarea Mitropolie, care tocmai atunci se zidea*, 
Serafim, egumenul de la Sf. Troiță zisă apoi Radu Vodă%, 
Marcu, egumenul de la Mihai Vodă%, Anthim, arhimanarit la 
Sf.Gheorghe-Vechi, fostul sediu al Mitropoliei (atunci când 
Domnul, deci şi mitropolitul, rezidau la Bucureşti)”. Venise 
probabil şi un prieten, tot os domnesc, fiul lui Petru Cercel, 
ieromonahul Partenie, martor în 1629 când Constantin pe 
atunci clucer îşi vindea Vărăştii moşteniţi pentru o datorie 
mare%. Şi poate că era în sobor şi un preot întâlnit în mai 
multe documente, Mihai, ecleziarhul Bisericii Domneşti din 
Târgovişte, acolo unde îi plăcea lui Vodă să meargă? . Intuim 
prezenţa celuilalt ecleziarh, din scaunul Bucureştilor, 
Ghierghie, „clisiar de la Biserica Domnească din Bucureşti”*%, 
dar şi a omologului său din Craiova, popa Stanciu“. Tot din 

datorie vine la Piteşti şi lonichie, egumenul mănăstirii Jitianu, 
aflată chiar atunci în restaurare capitală pe banii Doamnei 
Bălaşa?. Vor fi venit din proximitatea obştei schitului Trivalea, 
metoc al Cotmenei“, stareţul Daniil de la Râncăciov şi maica 
Anghelina tot de acolo“, la câteva dealuri distanţă, în 
Călineştii medievali, egumenii de la schiturile Zugravi și 
Dobrești de pe apa Cârcinovului, corespondentele de peste 
dealuri al Râncăciovului, egumenul cel de la Tutana, 
metocul mănăstirii Radu Vodă, cu vii dăruite aproape, la 
Văleni-Podgoria. 

Să nu uităm nici clerul de la bisericile din Piteștiul de 
atunci și din ocolul lui, anume: Sfântul-Dumitru din pădurea 
Găvana (1408, din lemn), Meculeşti- Găvana |! (de lemn, din 
1752 de zid), schitul de lemn pre-Varlaam de la Trivale, 
rectitorit, după unii, în vremea aceea, de Matei Basarab, 
biserica de lemn pre-1728 de pe locul actualei Sf. loan din 
gura Trivalei, Buna Vestire-Greci (1564, zisă a lui Norocea 
logofăt), Maica-Precista din Coastă (atestată, se pare, încă 
din 1540 ca schit de maici), biserica de lemn Sf. Treime pre- 
1679 (viitorul schit Beștelei), enigmaticul schit piteștean 
Măguricea (evocat în 1685, dar posibil existent și la 1656), 
biserica de lemn din Prundu pre-1876, de zid, cu hramul Sf. 
Spiridon, biserica schitului Valea Mare din Mijloc, actuala 
bisericuţă din cimitirul din Valea Mare-Ștefănești, veche din 
1597 și tot în aceeași pădure schitul zis din Valea Popii, azi 
dispărut, menţionat prima dată la 1669, apoi biserica din 
Ștefănești a slujerului Mușat, 1628, și cea din Golești a 
marelui vistier Stroe Leurdeanu, 1646. În numărul viitor, vom 
rămâne tot la 1656, căutând să descoperim cine a fost 
meșterul domnesc de la Pitești. 


1 Cercetările istoriografice de până acum, destul de ample, nu 
au reușit să stabilească dacă Ignatie, mitropolitul în funcţie, fost 
episcop de Râmnic, se întorsese deja din solia pe care încă din 
1655 o făcea în Ardeal, prilejuită de tulburările extreme pe care le 
generase răscoala seimenilor. Prima informaţie că Ștefan este 
din nou mitropolit o găsim cel mai devreme în 14 septembrie 
1656, când, cu mare fast, alături de Domn, unge mitropolit pentru 
românii din Transilvania pe tânărul protopop de Ineu, Sava 
Brancovici, viitor martir ortodox, vezi Silviu Dragomir, Fragmente 
din cronica lui G. Brancovici, în „Anuarul Institutului de Istorie 
Naţională din Cluj”, București, 1924, vol. II, p. 57. Tot din această 
sursă, la aceeași coordonată, aflăm ce cler superior se afla la 
Târgoviște în toamna lui 1656, adică la o distanţă de patru luni de 
sfinţirea de la Pitești, unde cu siguranţă s-au aflat: „atât arhierei 
greci streini cât și episcopii eparhiali din ţară” plus -— tot din 
relatarea lui Gheorghe Brancovici aflăm — episcopul Longhin 
Brancovici, rezident la mănăstirea Comana, meșter zugrav 
renumit, cu comenzi la Matei Basarab, dar și sufraganul ardelean 
de câteva luni al scaunului ortodox de la Alba lulia, episcopul 
Daniil al Belgradului. Există cea mai mare probabilitate ca și 
acești doi episcopi refugiaţi în Țara Românească să se fi aflat la 
Pitești în marțea lui 13 mai 1656. 

2 Catalogul Documentelor Ţării Româneşti din Arhivele 
Naţionale, vol. VIII, 1654-1656, Arhivele Naţionale ale României, 
Bucureşti, 2006, doc. 747. 

3 Ibidem, doc. 868 şi 1026. Ca să nu-l mai punem pe un alt 
episcop la fel de enigmatic, „lasaf episcup din Argheş” la 1622, 

poate un vicar detaşat al episcopului Teofil al Râmnicului, vezi 
D.I.R.B., sec. XVII, vol.IV, doc. 174. 

+ Nu ştim dacă, datorită prezenţei domnitorului, mitropolitul va 
fi scurtat slujba, în Moldova lui Vasile Lupu exista acest obicei, 
Călători străini despre țările române, vol. VI, Editura Științifică și 
Enciclopedică, București, 1976, p.64. 

5 Informaţie dată de Paul de Alep: “egumenii mergeau toţi 
unde mergea vodă şi slujeau”, Ibidem, p. 61. Oricum, dacă mai 
erau în viaţă sau dacă mai figurau în obştea acelei mănăstiri în 
cazul în care nu s-ar fi mutat la alta, la Piteşti veniseră şi foştii 
stareţi sau egumeni. De aceea, acolo unde i-am identificat, îi vom 
menţiona în subsol. Vizavi de stareţii de atunci, Paul de Alep ne 
strecoară o prețioasă informaţie de politică externă, vezi Ibidem, 
p. 153. În 10 mai 1654, când pleacă la Moscova după ajutoare 
împreună cu tatăl său, patriarhul Macarie III al Antiohiei, sunt 
însoţiţi poate deloc neutru de un sobor de egumeni munteni care, 
presupunem, erau solii proaspătului domnitor Constantin Şerban 
la ţarul de atunci. Bănuim că aceştia, cu toată distanţa imposibilă 
până acolo, se vor fi întors în doi ani. Această călătorie lungă şi 
supusă din start neprevăzutului a necesitat dublarea firească în 
stăreţiile din ţară a plecaţilor, prin interimat, de către călugări mai 
destoinici din cadrul obştilor. Aşa se explică, aşadar, că avem la 
multe mănăstiri în această perioadă — oricum, de schimbări la 
nivel şi mai înalt — câte doi egumeni, aceasta fiind o practică 
logică şi pragmatică. 

s Nicolae figura încă din timpul lui Matei Basarab, vezi 
Catalogul..., vol. VIII, doc. 11. În 9 martie anul curent, 1656, 
împrumuta cu nişte bani pe căpitanul din Budeasa, Mihul, Ibidem, 
doc. 833 iar pe 6 iunie Vodă îi va lua partea în cearta cu orăşenii 
din Curtea de Argeş care aşteptau ca mănăstirea să repare un 
iaz comun, Ibidem, doc. 979. Obştea de la Argeş venise la Piteşti 
ca la o sărbătoare de-a lor, locală. lat-o pe cea din 1654: 
ieromonahii Ioanichie, Dionisie şi Pahomie, diaconul Gherasim şi 
monahii Vasilii, Visarion, Alimpie şi Galatia, /bidem, doc. 12, şi pe 
cea din 1658: eromonah Onofrie cliser, Serghie eromonah, 
Argişan, Dumitru, Radul şi Pătru, vezi Catalogul..., vol. IX, doc. 
295. Pe acest Onoifrie, ajuns eclesiarh, îl găsim în 1656 martor la 
o cumpărare de vie în Goleşti, alături de alt călugăr, Lavrintie, 
vezi Catalogul..., vol. VIII, doc. 1144. Exact peste un an şi o zi, 
în 14 mai 1657, Constantin Şerban va ridica relativa închinare la 
greci, printre altele, şi a acestei mănăstiri, vezi Catalogul..., vol. 
IX, doc. 138. 

7 Catalogul..., vol. VIII, doc. 69. 

“Venit în septembrie 1654, vezi Catalogul..., vol. VIII, doc. 
375, urmase lui loasaf şi lui Varlaam (acesta nu stătuse decât o 
jumătate de an în stăreţie). Toţi aceştia succedaseră lui Dionisie, 
viitor episcop de Râmnic, aflat egumen într-un act din 1652, vezi 
D.R.H.B., vol. XXXVII, doc. 236. Luca avusese patru diferende cu 
câţiva piteşteni chiar cu patru luni înainte, dar căzuseră la 
înţelegere, vezi doc. 777, 784, 801 şi 802. Figurează şi în 1657, 
vezi Catalogul..., vol. IX, , doc. 9, urmat de episcopul Dionisie de 
Râmnic retras, la rându-i, prin venirea în scaun a fostului 
mitropolit Ignatie Sârbul. Luca reapare în 1659, vezi Catalogul..., 
vol. IX, doc.781. 

* Amintit în 1655 şi 1656, vezi Catalogul..., vol. VIII, doc. 697 
şi 926, şi în 1657, vezi Catalogul..., vol. IX, doc. 434. A fost cu 
siguranţă la Piteşti, deoarece peste două zile, pe 15 mai 1656, se 
află la Goleşti (credem că cel de vizavi de Pitești) şi cumpără un 
răzor de vie cu ţelină, vezi Catalogul..., vol. VIII, doc. 926. În 
1655, Vodă îi reînoiește merticul anual de la Ocna cea Mare, 
domnească, de 150 de bolovani de sare, fiind o mănăstire săracă 
și, atenţie, aproape părăsită încă de pe timpul lui Matei Basarab, 
vezi Ibidem, doc. 697. Timp de mai mulţi ani, Vlaicu, iuzbaşă de 
Piteşti şi birar în acelaşi timp, “mâncase” ilegal “bucatele” 
mănăstirii Brădet, mănăstire scutită, iar la venirea lui Constantin 
Şerban ca Domn egumenul din 1654, Dionisie, reuşeşte să 
câştige în instanţă recuperarea daunelor, vezi Ibidem, doc. 334. 

* Catalogul..., vol. IX, doc. 422. 

“ Amintit în 1654, 1655 şi 1656, vezi Catalogul..., vol. VIII, 
doc. 324 (pentru 1654), doc. 507 şi, respectiv, doc. 944 (acest 
document este dat la Târgovişte la o săptămână de la sfinţirea de 

la Piteşti. Peste 3 zile Nifon se afla înapoi, la Piteşti, şi schimba 
o ţigancă cu Dionisie, proegumenul mănăstirii Valea, vecina de 
peste dealul Mihovenilor, vezi doc. 950) pentru 1656 dar şi în 
1657 şi 1658, vezi Catalogul..., vol. IX, doc. 55, doc. 532 şi doc. 
697. 

"2 Călători..., vol. VI, p. 172. 

*3 Amintit în 1654, 1655 şi 1656, vezi Catalogul..., vol. VIII, 
doc. 228, 590 şi 1157. Amintit şi în 1658, vezi Catalogul..., vol. IX, 
doc. 698. Glavaciocul avea vii și vinărici în Călinești și în 
Topoloveni încă din 1507, vezi D.R.H.B., vol. II, doc. 53, întărite 
apoi de mulţi domni. 

 Catalogul..., vol. VIII, doc. 878. Cozia avea în Piteşti încă 
din 1388 o moară pe Argeş, vezi D.R.H. B., vol. |, doc. 9, Radu 
Prasnaglava, fiul lui Mircea, îi mai dă una, tot la Piteşti D.R.H.B., 
vol. |, doc. 49. Alexandru lliaş îi donează în 1617 satul Stănceşti 
„ăngă oraşul Piteşti”, unde-şi avea şi un metoc (nu neapărat 
schit, ci, probabil, prăvălie, han sau fermă), D./.R.B., sec. XVII, 
vol.III, doc. 142. 

"5 Catalogul..., vol. VIII, doc. 989. Chiar în toamna trecută 
Domnul rezolvase tăios un conflict puternic dintre Mihail, noul 
egumen al Bistriţei, și Nicolae al mănăstirii de la Argeș, amândoi 
pârându-se în Divan pentru dreptul de a lua vinăriciul din satul 
Șoaș, Mihail pierzând, vezi Ibidem, doc. 698. Peste un an găsim 
alt egumen, sau unul paralel, Vasilie, iar în 1659 îl întâlnim pe 
Teofil, vezi Catalogul..., vol. IX, doc. 326 și, respectiv, doc. 629. 

'“* Catalogul..., vol. VIII, doc. 1016. Mircea Ciobanu miluise 
Govora în Pitești, în prima domnie, cu moşia personală, „loc de 
grădină şi de livadie şi cu vad de moară”, D.R.H.B., vol. IV, doc. 
190. Peste un an întâlnim la Govora un alt egumen sau unul 
paralel, Mihail, vezi Catalogul... vol. IX, 1657-1659, doc. 326, iar 
în 1659, pe timpul lui Mihnea al Iil-lea, pe Vasile egumen, cu 
următorul sobor: popa Stoica cleserul, popa Măcareia eromonanh, 
popa Gavrilă eromonah, lon monah, vezi Catalogul... vol. IX, 
1657-1659, doc. 665. Repetăm, enumerarea strictă a acestora 
nu implică neapărat aflarea lor la Pitești în 1656, ci întregește 
istoriografic tabloul piteștean din 13 mai. 

” Catalogul..., vol. VIII, doc.1001. 

* Ibidem, doc.139. Parthenie figurează stareț și anul următor, 
vezi Catalogul..., vol. IX, doc. 326. 

'“* Catalogul..., vol. VIII, doc.751. Acest Silvestru pare că 
activase într-un interimat, deoarece în 1654 şi 1658 apare Daniil, 
vezi Idem, doc. 139 şi Catalogul..., vol. IX, doc. 326. În 1659, 
semna ca egumen Ştefan, vezi Catalogul... vol. IX, doc. 646. 
Înaintea lui Daniil, la Cotmeana, metoc vechi al Coziei, fusese 
stareţ Toader, egumenul căruia Matei Basarab îi întărea în 1642 
dijma de pâine şi o claie din zece de la ocina oraşului Piteşti, 
Catalogul..., vol. V, doc. 748. Însuși Constantin Șerban Basarab 
îi întărește Cotmenei, de Crăciunul lui 1655, șase sate, printre 
care unele din arealul piteștean: Stăncești (înghiţit cu timpul de 
Pitești), Purcăreni, Cacaleţi (în Zărnești, Argeș) și Ciocănești, 
cum fuseseră întărite (sau dăruite) la rându-i, cu un secol 
înainte, de către Domnitorul Mircea Ciobanu, vezi Catalogul..., 
vol. VIII, doc.751 

% Catalogul..., vol. VIII, doc.1064 (din 20 august 1656). Era 
noul egumen, căci în 2 februarie figura Dionisie, vezi doc.528, 
care semnează deja pe 26 mai ca proegumen, vezi Ibidem, 
doc.950. Acest Gligorie stăreţeşte şi în 1657 vezi Catalogul..., 
vol. IX, doc.177. În 1654 figurau doi egumeni la Valea, Dionisie 
(evocat mai sus) şi Sava, care rămâne egumen şi în 1657, vezi 
Catalogul..., vol. IX, doc. 40, alături de Gligorie, evocat mai sus. 
În 14 mai 1657 Vodă scoate Valea de sub închinarea grecească, 
vezi vezi Catalogul..., vol. IX, doc. 138. În D.L.R.B., sec. XVII, 
vol.IV, doc. 327, cartea cu danii întărită în 1623, aflăm ştiri 
importante: mănăstirea fiinţa încă de pe timpul lui Vlad Călugărul 
(1481-1495), pe timpul lui Mihai Viteazul era egumen Spiridon, iar 
atunci era Sava (bănuim că nu cel din 1656) şi mănăstirea era 
închinată celei din Pogoniani, Rumelia. În 1632, figura tot acel 
Sava, vezi D.R.H. B., vol. XXIII, doc. 320. Valea avea ocină în 
Golești încă din 1588, vezi D.[.R.B., XVI-5, doc. 869. 

2 Catalogul..., vol. IX, doc. 227. Robaia, mănăstire de călugări 
-— menţionaţi în 1624, vezi D.L.R. B., sec. XVII, vol.IV, doc.407 — 

pe atunci cu Sava ca prim egumen, a fost rezidită în 1644 de 
Sava şufar, de soţia lui, Livera, şi de socrul Muşat din Furduieşti. 
Robaia avea vie la Piteşti, conform actului de întemeiere, vezi 
Catalogul..., vol V , doc. 1301. 

2 Amintit în vara lui 1656, vezi Catalogul..., vol. VIII, doc.1025, 
unde aflăm că mănăstirii i se zicea a lui Boloşin şi că era mereu 
călcată de hoţii din fosta pădure alăturată, fapt pentru care 
Domnia rânduieşte paznici. Acest Zosim este întâlnit şi în 1657, 
vezi Catalogul..., vol. IX, doc. 65, doc. 273, doc. 274. 

% Dăruite de Matei Basarab, "Dumnezău să-l odihnească” şi 
întărite acum, vezi Catalogul..., vol. VIII, doc. 244. 

= Amintit în 1657, vezi Catalogul..., vol. IX, doc. 293. 

% Amintit în toamna lui 1655, când Vodă îi întărea vinăriciul din 
Dealul Vălenilor, limitrof Piteştilor, vezi Catalogul..., vol. VIII, doc. 
690, şi în 1651, vezi D.R.H.B., vol. XXXVI, doc. 222. Exact peste 
un an, în toamna lui 1656, este amintit Athanasie, vezi 
Catalogul... vol. VIII, doc. 1140, fiind posibil ca la Piteşti să vină 
chiar acesta. Acest Athansie este egumen şi în 1658, vezi 
Catalogul..., vol. IX, doc. 293. 

% Catalogul..., vol. VIII, doc. 873. În 1654 era Ignatie, vezi 
doc. 174, şi în 1658 era Leontie, vezi Catalogul..., vol. IX, doc. 
293. 

2 Catalogul..., vol. IX, doc. 293. 

% D.R.H.B, vol. XXII, doc. 278. 

2Amintit în toată perioada 1654-1658, vezi Catalogul..., vol. 
VIII, doc. 76 şi 752 şi Catalogul..., vol. IX, doc. 5. 

sAmintit în toată perioada 1654-1658, vezi Catalogul..., vol. 
VIII, doc. 69 şi 622 şi Catalogul..., vol. IX, doc. 79. În 1658 Vodă 
îi dăruieşte o funie de deal în capitala a doua datorită relaţiei lor 
speciale: „slujeşte domnului şi Curţii cu dreaptă slujbă şi cu multă 
strădanie la biserică, ziua şi noaptea, rugând pe Dumnezeu la 
liturghie pentru sănătatea domnului şi pentru toată ţara”. Vom 
observa însă că părintele Gheorghe, neutru politic, se ruga cu 
aceeaşi stăruinţă şi pentru viitorul Domn, Mihnea al III-lea, miluit 
şi de acela, vezi Catalogul... vol. IX, doc. 515. Va fi venit la 
Piteşti cu relicva existentă în Bucureşti încă din 1635, brâul Maicii 

Domnului, folosit ca zălog duhovnicesc în jurăminte şi frăţii, vezi 
D.R.H.B., vol. XXV, doc. 135. 

“Amintit în toată perioada 1654-1658, vezi Catalogul..., vol. 
VIII, doc. 295,711 şi Catalogul..., vol. IX, doc. 221 

“Catalogul..., vol. VIII, doc.736, dar și doc. 1133 în care se 
arată că deja fusese închinată mănăstirii Sf. Pavel de la Muntele 
Athos poate chiar de Constantin Șerban. 

*3D.R.H.B.,vol. XXXIV, doc. 33. În 1649, Matei Basarab iartă 
acest metoc de datorii şi îl apără. 

“Amintiţi în 1654, vezi Catalogul..., vol. VIII, doc. 49 bis. 
Egumenul Daniil trăia şi în 26 mai 1656, vezi doc. 950. La 
Râncăciov au fost două mănăstiri cu hramuri și genuri diferite: 
una de călugări, atestată pe timpul lui Vlad Călugărul (1481- 
1495 cu o mică cezură) și alta, de călugărițe, atestată în 1539, 
când Radu Paisie îi dă mertic anual de fân, sare şi vin, obligând 
cinci piteşteni să-i închine vinăriciul. Actul, D.R.H.B., vol. IV, 
doc.72 — întărit călugăriţelor de Alexandru lliaş în 1617, când 
dania orginară creşte, pe lângă altele, la „300 de bolovani de sare 
de la Ocna cea Mare şi vinăriciul din oraş dela Piteşti, 60 de 
vedre”, vezi D.I.R.B., sec. XVII, vol.Il, doc.79 —, de când 
semnează ca martor şi marele ban Şerban din Izvoranii vecini, a 
fost răzuit ulterior de gen şi donația a rămas călugărilor. Rezidită 
în 1648 de căpitanul de paharnicei Arsenie Şoimul cu soţia lui, 
Ana, înmormântați aici, înaintăm posibilitatea ca şi ei să fi venit la 
Piteşti în 13 mai. Râncăciovul figura şi ea în lista din 1657 a 
marilor mănăstiri scoase din nou de către Constantin Şerban de 
sub închinarea grecească, vezi Catalogul..., vol. IX, 1657-1659, 
doc. 138. Un Barbu este amintit ca fost egumen în 1651, vezi 
D.R.H.B., vol. XXXVI, doc.132. 

“Potrivit D.I.R. B., sec. XVII, vol.IV, doc. 163, între 1616-1618 
figura stareţul Pahomie, în 1622 era Meletie. Vezi şi D.R.H.B,, 
vol. XXI, doc. 269 despre viile Tutanei de la Văleni dar şi 
D.R.H.B., vol. XXIII, doc.22 despre egumenul Atanasie din 1630, 
care lua tot vinăriciul de pe Dealul Piteştilor. În 1646 sunt amitiţi 
din nou Vălenii ca moşie şi Tutana, încă o dată, ca metoc, 
D.R.H. B., vol. XXXI, doc. 293. Ispravnicul refacerii din 1582 a lui 
Mihnea Turcitul a fost chiar viitorul Domn, Mihai Viteazul. 


Lupta pentru unire în Ţara Românească 
şi Moldova şi dubla alegere 
a domnului Alexandru loan Cuza 


Ideea Unirii Principatelor apare încă din anul 1824, alături 
de cea a aducerii pe tronul noului stat un principe străin. În 
anii 1831 şi 1832, în Ţara Românească şi Moldova au fost 
introduse Regulamentele organice, care au avut la bază 
documentul semnat cu ocazia păcii de la Akkerman (7 
octombrie 1826) şi a Tratatului de la Adrianopole (1829) şi au 
rămas în vigoare până la promulgarea noilor legi din anul 
1864. Acestea reglementau alegerea domnului de către o 
adunare extraordinară ad-hoc, dintre boierii cu vârsta de 
peste 40 de ani, constituirea unei Adunări generale compuse 
din 43 de membri, cu un mandat de cinci ani, organizarea 
unui nou sistem financiar, reglementarea competenţelor 
instanţelor de judecată, separând cu această ocazie puterea 
judecătorească de cea administrativă şi reglementând 
principiul inamovabilităţii judecătorilor, precum şi organizarea 
sitemului sanitar şi a miliției naţionale. Interesant este faptul 
că acestea atingeau problema Unirii în ciuda faptului că 
Rusia se opunea unui asemenea proiect. 

Narcis-Viorel DANCIU 


Anul 1848 aducea după sine o serie de revoluţii care 
aveau ca scop reformarea statelor, o asemenea manifestare 
prezentându-se ca fiind singura modalitate de rezolvare a 
marilor probleme social-politice, economice şi chiar 
naţionale. În spaţiul românesc, revoluţia îşi avea cauzele în 
gradul de dezvoltare a societăţii, accentuarea contradicţiilor 
sociale, problema agrară şi nu în ultimul rând, dorinţa 
construirii unui singur stat pentru toţi românii în cadrul fostei 
Dacii (având la bază ideea ideologiei dacoromânismului), 
precum şi formarea unui nou statut internaţional al acestui 
stat în condiţiile relaţiilor tensionate dintre puterea suzerană( 
Imperiul Otoman) şi puterea protectoare (Imperiul Rus). 

Înăbuşirea revoluţiei şi reinstaurarea domniilor 
regulamentare nu au pus capăt, însă, acţiunilor sociale, care 
au continuat în cele două Principate. Pentru a reprima 
aceste acţiuni, s-a apelat la forţa militară, iar la 18 aprilie 
1849 a fost instituită o Înaltă curte criminalistică, pentru 
judecarea celor arestaţi. Revoluţionarii care au ales exilul s- 

au împrăştiat în toată Europa, asumându-şi responsabilitatea 
de a călăuzi poporul la luptă, în ceasul deşteptării?. 

La 1 mai 1849, cele două puteri, suverană şi protectoare, 
încheiau la Balta Liman o convenţie care ştirbea grav 
suveranitatea Principatelor. Convenţia, având o valabilitate 
de şapte ani, modifica prin cuprinsul său unele prevederi ale 
Regulamentelor organice, după cum urmează: domnii celor 
două ţări române aveau un mandat de şapte ani şi erau 
consideraţi înalţi funcţionari ai Imperiului Otoman, fiind numiţi 
direct de sultan, cu acordul Imperiului Țarist. Adunările 
obşteşti ordinare şi extraordinare erau desfiinţate şi înlocuite 
de Adunările Ad-hoc, compuse din boieri demni de încredere. 
De asemenea, staționarea unui număr de 25.000—30.000 
de soldaţi din fiecare Imperiu pentru restabilirea liniştii şi 
ordinii publice era prelungită. Cu această ocazie erau numiţi 
domni Barbu Ştirbey în Ţara Românească şi Grigore 
Alexandru Ghica în Moldova“. Barbu Ştirbey era conservator 
şi aspira să fie un monarh absolut dar luminat. La polul opus, 
Alexandru Ghica era adeptul programului liberal moderat de 
la 1848 şi a permis întoarcerea în ţară a unor paşoptişti, 
acceptându-i pe unii dintre ei în noul său guvern. Nefiind 
simple instrumente ale puterilor semnatare ale Convenţiei de 
la Balta Liman, aceştia au promovat îndeosebi dezvoltarea 
economică şi învăţământul. 

Împotriva prevederilor Convenţiei de la Balta Liman, 
emigrația română a adresat un protest Adunării Naţionale a 
Republicii Franceze, iar la iniţiativa lui C.A Rosetti s-a 
constituit la Paris Comitetul Democratic Român. Grupată în 
jurul revistei România viitoare, emigrația română considera 
că numai o revoluţie generală europeană reprezenta singura 
cale pentru înfiinţarea statului naţional român. Pentru 
pregătirea acestei revoluţii, se înfiinţa la Londra, din iniţiativa 
lui Giuseppe Mazzini, a radicalului francez Ledru-Rollin, a lui 
Arnold Ruge şi a emigrantului polon Albert Darasz, Comitetul 
Democratic European, sub conducerea lui Giuseppe 
Mazzini. La acest comitet adera în anul 1851 revoluţionarul 
maghiar Lazlo Kossuth*. Organizarea revoluţiei în spaţiul 
românesc era încredinţată unui comitet cu sediul la Paris, 
deviza fiind: Dreptate!, Frăţie!, Unitate! Data de 13 iulie a noii 
revoluţii coincidea cu expirarea mandatului preşedintelui 
republicii franceze, Ludovic Bonaparte. De la această dată, 
revoluţia urma să izbucnească din Franţa în toată Europa. 
Evident, la asemenea pregătiri, aşteptări pe măsură. Însă 
istoria avea să urmeze un alt curs. La 20 noiembrie/2 
decembrie 1851, printr-o lovitură de stat, Ludovic Bonaparte 
s-a proclamat preşedinte pe viaţă, iar la scurt timp, împărat, 
sub numele de Napoleon al III-lea, fapt care, aparent, a dus 
la diminuarea elanului revoluţionar printre emigranţi. 

Considerând depăşit pericolul revoluţiei, marile puteri au 
reluat rivalităţile economice, politice şi teritoriale prin politicile 
de expansiune în Orient şi în Sud-Estul Europei. 
Neînţelegerile dintre Imperiul Otoman şi Imperiul Rus aveau 
să creeze noi probleme pentru spaţiul românesc. În 1853, ca 
urmare a respingerii de către otomani a ultimatumului dat de 
Imperiul Rus, prin generalul Menşikov, armatele ţariste 
ocupă Principatele, integrând armatele muntene şi 
moldovene sub comandă rusească. În aceste circumstanţe, 
domnii se văd obligaţi să părăsească Principatele în luna 
octombrie”. Ca urmare a acestei acţiuni, Imperiul Otoman 
declară război Rusiei. Ostilitățile au început în luna 
noiembrie. Atacurile repetate ale armatei ruse, asistate de 
armatele din cele două ţări române, la Olteniţa s-au soldat cu 
un eşec. În schimb, în Marea Neagră, Rusia obţine o victorie 

importantă la Sinope. Agresiunile Imperiului Rus nu au fost 
văzute cu ochi buni de cancelariile europene. În timp ce 
Marea Britanie şi Franţa condiderau că este o dovadă în plus 
a intenţiilor agresive în ceea ce priveşte Orientul Apropiat, 
Austria considera că gestul Rusiei reprezenta o ameninţare 
la adresa intereselor austriece în Sud-Estul Europei, în 
special al celor economice din zona Dunării de Jos. Astfel, 
onorându-şi angajamentele faţă de Imperiul Otoman, la 
16/28 martie 1854, atât Marea Britanie cât şi Franţa au 
declarat război Rusiei. Austria, prin ministrul de externe Karl 
von Buol, a profitat de această situaţie pentru a-şi extinde 
sfera de influenţă, drept pentru care la 2/14 iunie Austria şi 
Imperiul Otoman au semnat Convenţia de la Boiacik6y, prin 
care Austria se obliga să forţeze retragerea trupelor ruseşti 
în schimbul ocupării şi administrării Principatelor după bunul- 
plac?. 

Astfel, la 27 iulie/8 august 1854 trupele turceşti treceau 
Dunărea pe la Giurgiu, iar o avangardă condusă de Halim 
Paşa şi Sadyk Paşa (pe numele său adevărat Mihail 
Czajkowski) se grăbea să ocupe capitala ţării. La 6/18 
august, trupele austriece au primit ordinul de a intra în Ţara 
Românească, iar la 10/22 august, avea loc intrarea oficială a 
trupelor turceşti conduse de Omer Paşa, însoţit de Mazar 
Paşa (englezul Stephen Bartlett Lakeman)”. Înţelegând 
gravitatea situaţiei, ţarul a ordonat retragerea trupelor 
ruseşti, acestea fiind astfel înlocuite de trupele de ocupaţie 
austriece conduse de generalul Coronini. Încă de la început, 
noii ocupanţi au trecut la reorganizarea administrativă, ceea 
ce putea fi interpretată drept un plan de şedere lungă. 
Ocupaţia s-a făcut şi prin mijloace economice, pe fondul 
intrărilor masive de capital austriac. Mai mult, prin imixtiunea 
în chestiunile interne ale celor două Principate, Imperiul 
Habsburgic a dus o campanie abuzivă. Promovând ideea 
readucerii la domnie a lui Grigore Ghica şi Barbu Știrbey, 
habsburgii urmăreau, în fapt, împiedicarea Unirii celor două 
Principate precum şi transformarea celor doi principi în simpli 
şefi administrativi fără iniţiative. Practic, se reintroducea 
ordinea legală stabilită prin convenţia de la Balta Liman din 
1849". 

Readuşi la conducerea celor două Principate, cei doi 
domni au acţionat diferit în ceea ce priveşte politica celor 
două state. Barbu Ştirbey a urmărit un joc dublu: de 
subordonare în faţa habsburgilor şi de atragere a 
participanţilor moderați la Revoluţia de la 1848. În schimb, 
Grigore Ghica a dus o politică mai apropiată de interesele 
ţării, opunându-se presiunii austriece şi elaborând primele 
proiecte de cod şi procedura civilă, cod penal şi cod 
comercial, iar pe fondul elementelor progresiste care atacau 
sclavia „albă” şi „neagră”, în luna decembrie a anului 1855 
domnitorul a desfiinţat robia“. 

Evident, lupta pentru Unire nu putea fi dusă de către un 
grup restrâns fără a avea alături o populaţie care să susţină 
acest plan. În acest sens, Mihail Kogălniceanu nota: ...Cea 
mai mare nevoie pentru noi este de a avea un jurnal serios, 
neatârnat, supus numai legilor Prinţipatelor, recunoscute 
astăzi în princip de Europa întreagă, care dând ocârmuirei 
sprijin credincios şi neinteresat, să-i dezvelească abuzurile 
ce se fac fără ştiinţa şi în paguba ţării, care să puie de singur 
scop al stăruinţelor sale de a forma nu numai educaţia 
noastră politică, dar încă de a ne cultiva natura morală, 
întemeind nobilele credinţe, desvoltând în inimile noastre 
sentimentul frumosului şi al onestului şi fiind în toate 
apărătorul şi sprijinitorul bunelor moravuri... Din acest motiv, 

rolul presei creşte considerabil. Profitând de normele 
permisive care reglementau presa, introduse de Grigore 
Ghica în 1855, dezideratul Unirii este readus în atenţia 
publicului prin intermediul foilor militante „România literară” şi 
Steaua Dunării, ultima etichetându-se drept „jurnalul Unirii”, 
trimițând îndemnuri la unitate naţională celor zece milioane 
de oameni care vorbesc tot o limbă, sunt tot o religie, au tot 
acelaşi spirit şi tot aceleaşi obiceiuri“. Din nefericire, sfârşitul 
domniei lui Grigore Ghica şi numirea provizorie a lui Teodor 
Balş, iar ulterior a lui Nicolae Vogoride, a adus numeroase 
obstacole în calea afirmării dorințelor unioniste. Numeroase 
publicaţii si-au încetat apariţia, în timp ce altele şi-au 
continuat activitatea în alte ţări, aşa cum a fost cazul foii 
„Steaua Dunări!”. În Ţara Românească, simpatizanţii unirii au 
beneficiat de sprijinul caimacamului Alexandru Ghica, el 
însuşi un susţinător al ideii unirii celor două state româneşti. 
În aceste condiţii, unioniştii şi-au putut exprima liber opiniile 
în publicaţii precum „Timpul”, „Secolul”, „Concordia”, 
„Naţionalul”, „România” etc. Însă dintre toate gazetele care 
militau pentru comasarea celor două state, cea mai 
importantă s-a dovedit a fi gazeta „Românu!” a lui C.A 
Rosetti, tipărită pentru prima dată în anul 1857. Prin 
intermediul acestei gazete, redactorul nu a ezitat să îi 
motiveze pe cetăţeni aşa cum rezultă din următorul 
fragment: ...La luptă, fraţi români! Să ne suim cu mintea mai 
presus de sfera cea strâmtă a patimilor individuale şi, 
ridicând în inima noastră un templu patriei şi libertăţii, să 
păşim cu toţii înainte, siguri fiind că ceea ce sădim în minte 
şi în inimă mai curând sau mai târziu va intra negreşit şi în 
legiuirile noastre...". În afara ţării, doleanţele românilor au 
fost promovate prin intermediul unor ziare precum La presse 
din Paris, L'Independance din Bruxelles şi National Zeitung 
din Berlin'?. 

Lupta lungă şi costisitoare a adus, în final, puterile 
beligerante la masa tratativelor. Acestea s-au întâlnit în 
cadrul Conferinţei de la Viena care, deşi nu a reusit să pună 
capăt conflictului, a luat hotărâri importante referitoare la 
principatele române. Acestea au desfiinţat protectoratul 
rusesc asupra principatelor, au respins pretenţiile de 
suzeranitate ale Imperiului Otoman şi au confirmat 
autonomia Moldovei şi a Ţării Româneşti, mergând până la 
propunerea de a redacta pentru acestea o nouă cartă a 
drepturilor'*. Negocierile au rămas fără succes, chestiunea 
Principatelor rămânând a fi discutată, la propunerea Angliei, 
la Constantinopol, ca o acţiune premergătoare a congresului 
fixat pentru februarie 1856 la Paris. Curios, delegaţii români 
la Viena, Apostol Arsache pentru Ţara Românească şi 
Costache Negri pentru Moldova, nu au fost acceptaţi să-şi 
exprime  doleanţele ţărilor lor. Tratativele de la 
Constantinopol s-au încheiat la 11 februarie 1856 fără ca 
problema Unirii să fie pusă în discuţie. Lordul englez 
Stanford Canning, lord de Reaciliffe, deşi recunoscuse 
neoficial că societatea din principate era favorabilă Unirii, 
pentru a nu „deranja” liberul acces către Orient, a susţinut 
totuşi menţinerea celor două state, iar ambasadorul francez 
a preferat să ocolească subiectul, considerându-l jignitor la 
adresa puterii-gazdă”. 

În anul 1856, Marile Puteri se întâlnesc la Paris, în cadrul 
unei conferinţe ce avea să rămână în istorie sub denumirea 
de Convenţia de Pace de la Paris. În cadrul acestei reuniuni, 
reprezentanţii puterilor, deşi au fost informaţi şi erau 
conştienţi de dorinţa de unire a poporului român, au preferat 
să susţină sau să dezaprobe Unirea Principatelor în măsura 

în care aceasta era satisfăcătoare nevoilor economice sau 
politice ale puterilor prezente în cadrul Convenţiei. Ministrul 
de Externe francez, contele Alexander Walevski, şi 
conducătorul delegaţiei ruse, Orlov, au susţinut unirea 
Principatelor. Camillo Benso, conte de Cavour, a susţinut că 
era în favoarea unirii, sperând că un astfel de demers avea 
să aprindă interesul pentru cauza italiană. Prusia, prin 
reprezentantul său, a susţinut demersul principatelor, 
urmărind o politică similară, respectiv unificarea întregului 
spaţiu german. Iniţial, nici poziţia Angliei, prin delegatul său, 
Clarendon, nu a fost în defavoarea unirii, sperând că prin 
aceasta, se va crea o barieră în calea Rusei spre 
Constantinopol. Această poziţie nu avea să fie una de 
durată. Urmărind calea liberă spre Orient, sub pretextul 
apărării integrităţii teritoriale a Imperiului Otoman, Anglia şi-a 
schimbat opinia, considerând că unirea celor două state 
româneşti reprezenta un prim pas către independenţă şi 
secesiune faţă de sfera turcă. La polul opus, Imperiul 
Habsburgic şi Imperiul Otoman luptau cu îndârjire în 
defavoarea unirii, susținând că populaţia principatelor nu 
urmăreşte unirea, iar frământările politice şi sociale nu îşi au 
originea în starea de diviziune. Austria avea propriile motive 
să împiedice apariţia unui stat nou pe harta Europei, întrucât 
faptul ar fi avut drept efect intensificarea dorinţei de unire a 
românilor din Imperiul Habsburgic şi a altor popoare din 
Balcani“. Tratatul de pace s-a încheiat la data de 18/30 
martie 1856. Printre prevederile acestuia se numărau 
înlăturarea protectoratului rusesc şi înlocuirea acestuia cu 
garanţia colectivă a Marilor Puteri, cu menţiunea că cele 
două ţări române treceau sub suzeranitatea Imperiului 
Otoman, care se obliga să respecte independenţa 
administrativă şi naţională, precum şi libertatea cultelor, a 
legislaţiei şi a comerţului. Totodată, Imperiul Otoman se 
obliga să convoace câte o adunare ad-hoc pentru a se lua la 
cunoştinţă de doleanţele românilor cu privire la dezideratul 
unirii. 

În primăvara anului 1856, activitatea unionistă a cunoscut 
un nou avânt. Cei şapte ani de domnie ai lui Barbu Ştirbey şi 
Grigore Ghica se apropiau de sfârşit. Aceştia şi-au petrecut 
ultimele luni de domnie îngrijindu-se de viitorul lor politic. În 
timp ce Grigore Ghica adopta o poziţie favorabilă Unirii, 
Barbu Ştirbey îşi menținea vechea politică antiunionistă. 

La începutul lunii iulie 1856, locul celor doi domnitori a fost 
luat de câte un caimacam. Imperiul Otoman renunţase la 
ideea unor căimăcămii în trei, considerând că un caimacam 
va fi mult mai uşor de controlat. În Ţara Românească a fost 
numit fostul domn Alexandru Ghica, iar în Moldova, Tudoriţă 
Balş. Politicile duse de cei doi caimacami au fost, evident, 
împotriva unirii. În Moldova a fost numit un guvern separatist, 
proaustriac şi proturc, lista miniştrilor fiind întocmită de Balş, 
generalul Glabenz şi consulul austriac G6del Lannoy. 
Persecutarea simpatizanţilor Unirii devenea astfel politică de 
stat. Orice funcţionar care susţinea unirea era concediat, iar 
prin teroare, comisarii caimacamului, care conlucrau cu 
autorităţile, obțineau în mod ilegal semnături pentru petiţii 
separatiste“. O nouă lovitură a fost dată la 8/20 septembrie, 
când Legea presei a fost suspendată. Prin ridicarea unei 
statui a lui Ştefan cel Mare, simbol al luptei pentru 
independenţă, se urmărea a se da o imagine patriotică 
uneltirilor separatiste. Spre finalul anului 1856, guvernul din 
Moldova a fost remaniat, noul guvern moştenind tacticile şi 
zelul luptei separatiste%. După moartea lui Tudoriţă Balş, 
locul acestuia a fost luat de Nicolae Conachi Vogoride, agent 

al turcilor şi al austriecilor şi pretendent la tronul Moldovei. În 
Ţara Românească, politica dusă de Alexandru Ghica avea 
un caracter liberal, marcat de lupta caimacamului cu foştii 
domni Bibescu şi Ştirbey. Deşi lupta antiunionistă nu era 
chiar atat de evidentă, regimul era totuşi unul represiv?. 

Alegerile pentru adunările ad-hoc din Moldova au fost 
marcate de abuzuri şi practici separatiste. Îndemnat de 
Poartă, caimacamul Vogoride, împreună cu un grup de boieri 
reacţionari, a pregătit un amplu plan de falsificare a 
alegerilor, prin ştergerea de pe listele electorale a mii de 
alegători. O atmosferă de teroare, menită să intimideze 
electoratul prounionist, plana asupra ţării, însă mişcarea 
unionistă, în ciuda tuturor presiunilor, rămânea puternică. 
Atât de puternică, încât consulul habsburgilor, care oferea 
sprijin necondiţionat separatiştilor, se temea de declanşarea 
unei revolte?. În cele din urmă, unioniştii au interceptat 
corespondenţa secretă a caimacamului, având astfel dovada 
de necontestat a abuzurilor puterii. Corespondenţa avea să 
fie publicată în ziarul belgian „L'Etoile de /Orient', în 
Moldova fiind publicate sub titlul Estract de scrisori secrete 
trimise caimacamului Moldovei de deosebite feţe politice”. 

Acţiunea de falsificare nu avea să rămână fără răspuns. 
La presiunile puterilor care favorizau Unirea, Poarta şi-a 
retras comisarul de la laşi, iar Comisia de informare de la 
Bucureşti a luat la cunoştinţă de plângerile repetate ale unor 
unionişti moldoveni. Abuzurile însă au continuat. În acele zile 
sumbre, în semn de protest, viitorul domn Alexandru loan 
Cuza, la vremea respectivă pârcălab de Galaţi, şi-a dat 
răsunător demisia, nedorind să fie asociat cu abuzurile 
făcute de separatişti. Demisia a avut un puternic ecou intern 
şi internaţional. Puterile favorabile Unirii au cerut anularea 
alegerilor. Cea mai înverşunată opozantă a casării alegerilor 
a fost diplomaţia habsburgică, temătoare că eventuala unire 
a statelor româneşti dunărene ar putea cauza destabilizarea 
şi pierderea Transilvaniei. Noul ministru de externe otoman, 
Ali-Paşa, a propus la data de 23 iunie/4 iulie o anchetă în 
urma căreia alegerile din Moldova să fie anulate în cazul 
dovedirii falsului?. În zilele ce au urmat, Puterile ce favorizau 
Unirea au rupt legăturile diplomatice cu Imperiul Otoman, 
problema românească fiind pe punctul de a provoca un 
conflict european. Comisarul rus Basily declara colegilor săi 
că dacă nu este înțelegere, atunci vor fi bubuituri de tun*. 
Această chestiune nu avea să ducă însă la un conflict armat. 
Britanicii se confruntau cu răscoale în India, iar Franţa nu era 
dornică să ducă un război pentru susţinerea cauzei 
Principatelor. Din acest motiv, în august 1857, împăratul 
Napoleon al III-lea şi regina Victoria a Angliei, s-au întâlnit la 
Osbourne, în urma acestei întruniri, cele două puteri 
ajungând la un compromis. Britanicii consimţeau la anularea 
alegerilor, iar Franţa renunţa la ideea unirii depline sub un 
principe străin şi se declara doar pentru o unire legislativă. 

Reluarea alegerilor în Moldova a fost primită cu mult 
entuziasm. În adunările ad-hoc din cele două ţări române au 
fost aleşi cei mai de seamă fruntaşi unionişti precum Mihail 
Kogălniceanu, Alexandru loan Cuza, Costache Negri, în 
Moldova, iar în Ţara Românească, foştii exilați din 1848, 
respectiv C.A. Rosetti şi Gheorghe Magheru printre alţii. În 
ambele adunări erau prezente, de asemenea, figuri 
marcante ale ţărănimii, ca lon Roată, Tănase Constantin, 
Gheorghe Lupescu etc%. Practic, pentru prima dată în istoria 
acestor meleaguri, erau aleşi şi deputaţi ţărani, deşi 
reprezentau o minoritate în raport cu boierii. 

La 7/19 octombrie şi 8/20 octombrie, adunările ad-hoc ale 
Moldovei şi Ţării Româneşti au votat rezoluţii asemănătoare. 
Celelalte dorinţe erau neutralitatea, autonomia, adunarea 
reprezentativă şi principele străin. Una dintre principalele 
chestiuni discutate în adunările ad-hoc a fost şi problema 
agrară. Minoritatea deputaţilor ţărani, sprijinită de un mic 
grup de deputaţi, a solicitat adunărilor ad-hoc desfiinţarea 
clăcii, suprafeţe de pământ pentru ţărani şi dreptul acestora 
de a fi reprezentaţi în viitoarea Adunare reprezentativă. În 
Moldova, ţăranii pontaşi au depus o jalbă în care îşi descriau 
suferinţele: ...Până în ziua de astăzi, toate sarcinile cele mai 
grele numai asupra noastră au fost puse şi noi mai nici de 
unele bunuri ale ţării nu ne-am îndulcit, iar alţii, fără să fie 
puşi la nici o povară, de toată mana ţării s-au bucurat, câtu-i 
Dunărea de mare şi de largă curge râul sudorilor noastre, se 
duce peste mări şi ţări şi se preface în râuri de aur şi de 
argint şi curg iarăşi înapoi şi se revarsă în ţeara noastră, iar 
noi nici rânduială, nici dreptate nu am avut... Aceeaşi jalbă 
mai cerea ca ...săteanul să fie şi el pus în rândul oamenilor, 
să nu mai fie ca până acum asămăluit cu dobitoacele 
necuvântătoare.... Diversele soluţii propuse pentru 
rezolvarea problemei agrare au declanşat ample dezbateri, 
dar cum în rândul Partidei Naţionale se aflau mulţi proprietari 
funciari, al căror vot era necesar, rezolvarea acestor 
doleanţe a fost amânată. 

Cererile celor două Adunări au fost cuprinse într-un raport 
al comisarilor puterilor europene. Acesta cuprindea menţiuni 
referitoare la organizarea administrativă şi juridică, 
reglementarea comerţului, agricultura, armata şi finanţele. În 
încheiere, Comisia de informare propunea o serie de reforme 
precum egalitatea în faţa legii, dezvoltarea infrastructurii, 
extinderea căilor de comunicaţie etc. 

În anul 1858, puterile europene se reuneau în capitala 
franceză, începând astfel dezbaterile în ceea ce avea să 
rămână în istorie sub numele de Conferinţa de la Paris. În 
august a fost semnată, între cele şapte puteri garante, 
Convenţia privind organizarea definitivă a principatelor. În 
baza acestei convenţii, denumirea oficială a statului era de 
„Principatele Unite ale Moldovei şi Valahiei”. Acesta rămânea 
sub suzeranitate otomană, păstrându-şi autonomia internă. 
Noul stat va avea câte un domn („hospodar”), guvern şi 
adunare electivă, armate separate, cu aceeaşi organizare şi 
cu un singur comandant suprem ales alternativ de domni şi 
instituţii separate, cu excepţia a două instituţii: Comisia 
Centrală şi Înalta Curte de Casaţie şi Justiţie, ambele cu 
sediul la Focşani. Executivul era exercitat de câte un domn 
ales pe viaţă de adunările elective, din bărbaţi născuţi din 
tată muntean sau moldovean, care, printre altele, avea o 
vârstă de cel puţin 35 de ani, zece ani de experienţă în funcţii 
publice şi un venit anual de cel puţin 5.000 de galbeni. 
Puterea Legislativă era exercitată de Domn, Adunarea 
electivă şi Comisia Centrală de la Focşani. Mandatul era de 
şapte ani, votul era cenzitar şi secret, iar alegătorii erau 
împărţiţi în trei colegii electorale: alegătorii primari, alegătorii 
direcţi şi alegătorii din oraşe. Iniţiativa legislativă aparţinea 
domnului sau, după caz, Comisiei Centrale. Adunarea 
electivă avea atribuţia dezbaterii şi votării legilor, iar domnul 
avea dreptul de a sancţiona legile şi beneficia de un drept de 
veto absolut. Puterea judecătorească era exercitată de Înalta 
Curte de Casaţie şi Justiţie şi se prevedea principiul 
inamovibilităţii. De asemenea, Convenţia mai stabilea 
egalitatea în faţa impozitelor, desfiinţarea privilegiilor şi a 
monopolurilor, egalitatea tuturor cetăţenilor în faţa legii, 

precum şi dreptul acestora de a accede în funcţii publice?. 
Cu toate acestea, pentru a avea drept de vot, o persoană 
trebuia să deţină o proprietate mare, fapt ce a dus la un 
număr al electorilor limitat la câteva mii, compus în principal 
din moşieri. Acest fapt avea să se repercuteze negativ 
asupra relaţiilor dintre moşieri şi ţărani. 

Cu toate avantajele şi dezavantajele sale, Convenţia a 
creat oportunitatea unei uniri naţionale mult mai ample. Cu 
privire la aceasta, Vasile Boerescu afirma ...Depinde de noi 
dacă vom şti să înfăptuim unirea.(...) Europa ne-a 
ajutat. (...)Rămâne să ne ajutăm noi înşine...%. Conform 
prevederilor Convenţiei de la Paris, în Principate au fost 
numiţi trei caimacami care aveau rolul de a pregăti şi efectua 
alegerile elective. 

În Moldova, lucrările Adunării elective au început la data 
de 28 decembrie 1858/9 ianuarie 1859, sub preşedinţia celui 
mai în vârstă dintre deputaţi, Petrache Roset Bălănescu. 
Încă de la început, cele mai aprinse dezbateri s-au purtat în 
jurul recunoaşterii validității mandatului lui Grigore Sturdza 
deoarece acesta a avut gradul de general de divizie în cadrul 
armatei turceşti, sub numele de Muhlis-Paşa. În final, 
mandatul a fost validat. După validarea tuturor mandatelor, 
Adunarea electivă era compusă din 55 de deputaţi din care 
33 de deputaţi erau membri ai partidei naţionale, iar ceilalţi 
formau două grupări conservatoare. Una dintre acestea îl 
susţinea pe fostul domnitor Mihail Sturdza. Cea de-a doua îl 
susţinea pe fiul acestuia, Grigore Sturdza. Cele două facţiuni 
conservatoare sperau să învingă prin desemnarea unui 
singur candidat şi prin atragerea unei părţi din deputaţii 
partidei naţionale. La polul opus, partida naţională, deşi 
deţinea majoritatea în cadrul Adunării, nu avea un candidat 
unic. După ample dezbateri, în cadrul şedinţei din 3/15 
ianuarie 1859, cei 30 de deputaţi prezenţi au semnat un 
proces-verbal prin care se obligau să susţină un singur 
candidat, în persoana lui Alexandru loan Cuza. Curând, 
facțiunile sturdzeşti au acceptat să susţină acelaşi candidat. 
La 5/17 ianuarie 1859 exista un singur candidat: Alexandru 
loan Cuza. Alegerea s-a făcut prin vot deschis, 
candidatul întrunind unanimitatea voturilor celor 48 de 
deputaţi prezenţi, devenind astfel domn al Moldovei. După 
depunerea jurământului, Mihai Kogălniceanu l-a întâmpinat 
pe domn cu următoarele cuvinte: ...Alegându-te pre tine 
Domn în ţara noastră am vroit să arătăm lumii aceia ce toată 
țara doreşte: la legi noi, om nou. Fii dar omul epocii..., fă ca 
legea să fie tare iar tu, Măria Ta, ca Domn, fii bun, fii blând, 
fii bun mai ales pentru acei pentru care mai toţi Domnii trecuţi 
au fost nepăsători sau răi...*. Deoarece textul Convenţiei de 
la Paris nu prevedea ca domnii aleşi în cele două Principate 
să fie două persoane diferite, susţinătorii Unirii au decis ca 
Domnul Moldovei să fie desemnat şi în Ţara Românească. 
La 17 ianuarie 1859, ziarul „Românul” menţiona: nicio 
putere omenească nu va putea despărţi în viitor ceea ce 
Dumnezeu a unit pentru eternitate”. În fapt, dubla alegere 
avea să se dovedească mai complicată. Adunarea electivă a 
Ţării Româneşti era compusă dintr-o majoritate 
conservatoare, respectiv 46 din totalul celor 72 de mandate. 
Din acest motiv, o eventuală victorie a cauzei Unirii nu ar fi 
fost posibilă fără intervenţia maselor. De aceea s-a dus o 
abilă campanie de agitare în rândul populaţiei. Efectul 
imediat a constat în intervenţia a peste 30.000 de oameni, 
despre care l.G. Valentineanu considera că sunt gata să 
„„„năvălească în Cameră şi să silească a proclama ales pe 

alesul Moldovei....*. 

La 24 ianuarie 1859, în cadrul unei şedinţe secrete, 
deputatul Vasile Boerescu a propus alegerea lui Alexandru 
loan Cuza ca domn al Ţării Româneşti, alegere care a a fost 
acceptată în unanimitate. După cum era de aşteptat, 
entuziasmul din Cameră a fost transmis poporului. Cu privire 
la acest eveniment, ziarul „Patria” din laşi nota: ,...Poporul 
începe a se aduna pe şoselele Dealului Mitropoliei. Profitând 
de venirea episcopului de Buzău, poporul trece peste 
santinele şi porțile nu se mai închid; curtea este ticsită de 
popor... Cu toată asprimea guvernului, locuitorii săteni, în 
cete mici, se strecor şi vin în capitală... Peste noapte tot 
oraşul e în mişcare. Poporul în cete mai mari se poartă pe 
uliţă. Patrulele se preumblă şi nu cutează să atace pe 
nimeni...Dumnezeule, ce popor este poporul român! Când 
se inspiră de vreo idee, când are vreo bănuială, uită de toate 
interesele private şi se consacră numai pentru triumful unei 
cauze comune...*. 

Această reacţie nu era singulară. Lazlo Kossuth scria: 
„„.un astfel de spirit este necesar ca un popor să întemeieze 
o patrie sau, dacă a pierdut-o, să şi-o recâştige...%. 

La data de 29 ianuarie, o delegaţie a Adunării muntene, 
condusă de episcopul Climent al Argeşului, s-a deplasat la 
laşi pentru a prezenta Domnului Alexandru loan Cuza actul 
alegerii sale. În februarie, domnul pornise deja în Ţara 
Românească, unde a fost primit călduros în toate satele şi 
oraşele pe care acesta le-a vizitat. La 20 februarie, domnul 
Principatelor era primit în Adunarea Ţării Româneşti, ocazie 
cu care mitropolitul Nifon a tinut un discurs de bun-venit în 
care mărturisea: „...poporul român nu se îndoieşte că Măria 
Ta eşti cel trimis de providenţă ca (...) să pregăteşti un viitor 
fericit şi demn de istoria strămoşilor noştri..."%. 

De la acele evenimente au trecut 155 de ani; ani ce 
dovedesc patriotismul şi abilitatea unor oameni politici care, 
dispuşi să rişte totul, au depăşit toate obstacolele pe care 
interesele străine le-au pus în calea Unirii, reuşind totodată 
să pună Marile Puteri ale vremii în faţa faptului împlinit. Din 
acel moment începea o nouă eră de dezvoltare a spaţiului 
românesc, o dezvoltare mult mai puternică şi mai profundă 
pe care nici măcar iniţiatorii Unirii nu aveau s-o anticipeze. 

Evreii din Pitești în secolul al XIX-lea 
și la începutul secolului al XX-lea (IV) 


e) Aspecte culturale din viaţa comunităţii ebraice din 
Piteşti (organizaţii culturale şi şcoala) 

Comunitatea ebraică din Piteşti acorda o mare importanţă 
şcolarizării propriilor copii, care beneficiază atât de instruire 
în şcolile publice din oraş, cât şi în cazul şcolilor particulare. 

Referitor la organizarea şcolară, pe lângă şcolile susţinute 
de comunitatea ebraică, şcoli unde se predau şi noţiuni 
despre religia iudaică, copiii israeliților din Piteşti frecventau 
şcolile publice. Legea instrucţiunii publice din 1864, 
promulgată de către Alexandru loan Cuza, nu impunea nicio 
restricţie privind naționalitatea copiilor de vârstă şcolară. 

O dovadă în acest sens este „Listă a elevelor care 
frecventează Şcoala de fete din oraşul Piteşti”, înaintată 
primarului la 20 ianuarie 1866 de către institutoarea Elisa 
Veldini'. Documentul este foarte interesant, pentru statistica 
fetelor care frecventează şcoala publică din Piteşti pentru că 
are o serie de rubrici referitoare la anul naşterii elevelor, anul 
intrării în şcoală, clasa, profesiunea părinţilor, națiunea 
(naționalitatea), locuința în suburbie, numărul casei, 
observaţii. Este un tablou social, etnic despre societatea 
piteşteană la jumătatea sec. al XIX-lea, la scurt timp după 
reformarea învăţământului românesc. 

Astfel, în clasa | erau înscrise 117 eleve, în clasa a Il-a, 41 
de eleve, în clasa a Ill-a, doar 22 de eleve. Se observă 
numărul foarte mare al elevelor în clasa |, pentru ca apoi 
foarte puţine să ajungă în clasele superioare (clasa a doua 
nu era frecventată nici de cel puţin jumătate din numărul 
celor din clasa 1). Se observă înjumătăţirea numărului 
elevelor pentru clasele superioare. Din numărul total al 
elevelor, 280, doar 4 au părăsit şcoala. Profesiunile părinţilor 
sunt din cele mai diverse: croitor, preot, băcan, cârciumar, 
grădinar, căldărar, pescar, simigiu, tutungiu, bărbier, inginer, 
deputat, cizmar, cojocar, giuvaiergiu, franzelar, cojocar gros, 
canaf, „ferar”, brutar, hangiu, spiţer, tabac, cofetar, amploiat, 
grefier, braşovean, cojocar subţire, preot de ţară, staroste 
poştă austriac, proprietar, rotar, comisar, avocat, lânar, ofiţer, 
căpitan de poşte, frânghier, zugrav, cântăreţ, bragagiu, 
cherestegiu, povarnagiu, dar şi foarte multe femei văduve. 
Diversitatea meseriilor, de la cele lucrative (diverşi meseriaşi) 
la servicii, funcţionari ai statului reflectă intensa viaţă 

economică ce se desfăşura în Piteşti la jumătatea secolului 
al XIX-lea. 

Naţionalitatea elevelor este relevantă pentru aspectul 
cosmopolit al oraşului, dar şi pentru spiritul de toleranţă al 
locuitorilor Piteştiului. Majoritatea elevelor era constituită din 
românce, dar se înregistrau (din totalul de 280 de eleve): 6 
eleve de naţionalitate ungară, 5 eleve evreice, 5 eleve 
bulgăroaice, 4 eleve de naţionalitate germană şi câte 2 eleve 
de naţionalitate armeană, greacă şi romă?. Aşadar, aproape 
10 % din numărul elevelor aparţineau altor naţionalităţi, ceea 
ce atestă faptul că economia Piteştiului era prosperă. 

Referitor la şcolile israelite, pe care locţiitorul de primar 
voia să le închidă în 1867 ca sancţiune pentru încălcarea 
legii comunale care cerea oferirea unor date despre bugetul 
comunităţii, răspunsul reprezentanţilor evreilor este acela că: 
„unde se adună copii israieliţilor nu este o şcoală; acea casă 
este un local unde israieliţii trimit copiii lor de la 4 la 7 ani 
(n.n. deci înainte de vârsta obligatorie de şcolarizare, care, 
conform legii din 25 nov. 1864, era de 8-12 ani) spre a-i feri 
de relele ce li s-ar putea ocaziona umblând pe străzi”?. 
Observăm o concepţie foarte modernă împărtăşită de 
comunitatea evreiască din Piteşti, referitoare la educaţia 
timpurie a copiilor. Despre cea de a doua şcoală israelită, se 
arată în continuare că, „în cealaltă casă (deci nu şcoală, care 
ar presupune existenţa unui cadru instituţionalizat!) sub 
supravegherea unui pedagog numit de comunitate sunt 
adunaţi copiii şi li se arată elementele religiei”. Aşadar, în 
1867 comunitatea evreilor din Piteşti dispunea de două şcoli: 
una pentru educarea copiilor de patru-şapte ani, iar cealaltă, 
nu se specifica vârsta copiilor care o frecventau, pentru 
însuşirea elementelor generale despre religia mozaică. Se 
observă, deci, o grijă deosebită a comunităţii israelite pentru 
educarea propriilor copii, în condiţiile în care, în dezbaterile 
parlamentare ale timpului se căutau soluţii pentru a-i 
determina pe părinţii români să-şi trimită copiii la şcoală, 
pentru a se respecta astfel principiul obligativităţii 
învăţământului primar stipulat de legea învăţământului din 
1864! 

Şcolile israelite fuseseră vizitate în 1867 de revizorul 
şcolar care constatase că aceşti copii sunt de vârstă mai 

mică decât cea prevăzută de lege pentru frecventarea 
şcolilor publice şi a învăţământului obligatoriu şi nu găsea 
nimic de obiectat. În 1882 toate şcolile din Piteşti, la 
solicitarea Ministerul Cultelor şi Instrucțiunii Publice:, 
realizează o statistică a elevilor, subliniind naționalitatea şi 
religia acestora. Tabloul naţional şi confesional era 
următorul: 

1. La Şcoala de meserii, director C. V. Theodorescu, erau 
15 elevi, toţi de naţionalitate română şi de religie ortodoxă. 

2. La Gimnaziul din Piteşti, în 18 septembrie 1882, erau 
147 de elevi, repartizaţi astfel: 72 în clasa |; 42 în clasa a |I- 
a; 25 în clasa a lll-a; 8 elevi în clasa a IV-a. După 
naţionalitate, situaţia era următoarea: 136 români, cinci 
israeliți, doi armeni, un polon, doi austrieci, un italian. Din 
punct de vedere al religiei, elevii erau: 136 creştini ortodocşi, 
patru catolici,cinci israieliţi, doi gregorieni. 

3. Şcoala de băieţi nr. 1, director Sevastian Hernea”, avea 
următoarea situaţie: 258 de elevi, repartizaţi astfel: 




















Clasa | români | germani| armeni | israieliţi | unguri | Total 
elevi 
l 64 2 1 1 - 68 
II 61 3 1 - 1 66 
II 70 1 - 1 - 72 
IV 50 1 - - 1 52 
Total | 245 7 2 2 2  |258 
elevi 





























4. Pensionul de fete M. Monti din Piteşti era situat pe 
strada Egalitatea nr. 368, directoare fiind Mari Monti şi avea, 
în 1882, 33 de elevi, aparţinând naționalităților: română, 30 
de elevi şi austro-ungară, 3 elevi. Interesantă este situaţia 
confesională a elevilor: 





Religie/elevi | ortodocşi | catolici | protestanți | israieliţi 
33 19 1 6 7 


























5. Pensionatul lui Josephine Ott avea 48 de eleve, 41 
erau românce, de religie ortodoxă, o elevă era armeancă, 
ortodoxă, o elevă era de naţionalitate germană, de religie 
protestantă, 5 eleve erau israelite, aparţinând religiei 
mozaice. 

6. Şcoala de fete nr. 1 avea următoarea situaţie 
(directoare — Eufrosina Tănăsescu): 























Clasa/ Română!/| Ungară! |ltaliană/ |Israelită/ | Germană, Total 
naționalitatea eleve 
şi confesiunea | ortodoxă |reformată| catolică | mozaică | catolică 

| 59 12 1 2 - 74 
a ll-a 23 - - 7 2 32 

a ll-a 19 - 1 4 - 24 

a IV-a 4 - - - - 4 
Total 105 1 3 23 2 134 
eleve 


























7. Pentru Şcoala primară de fete nr. 2, directoare T. 
Gheorghiu, situaţia elevelor este prezentată pe confesiuni şi 
pe naţionalităţi, astfel: 























Naţionalitatea română| germană israielită] greacă| sârbă |ungară| Total 
eleve 
Nr. eleve 186 

Situaţia confesională era raportată astfel primarului de 
către directoarea şcolii, fără să se mai detalieze şi 
apartenenţa naţională a elevelor: 








Confesiunea |ortodoxă|mozaică|catolică| protestantă | Total 
eleve 
Nr. eleve 156 15 11 4 186 


























8. Şcoala primară de băieţi nr. 2 avea 186 de elevi în 
1882, repartizaţi astfel: în clasa | — 40 de elevi, dintre care „4 
armeni, 8 ovrei, iar restul români'$; în clasa a Il-a erau 55 de 
elevi; în clasa a Ill-a — 53 de elevi, iar în clasa a IV-a erau 38 
de elevi. Toţi elevii, cu excepţia celor din clasa |, erau de 
naţionalitate română şi aparţineau cultului ortodox. 

9. Şcoala privată Apostol Pellinescu „din culoarea de 
roşu”, strada D-na Bălaşa nr. 274, avea 32 de elevi care 
aparţineau cultului ortodox, fiind de naţionalitate română, cu 
o singură excepţie, un elev fiind armean. Şcoala avea doar 
clasele | şi a II-a, în prima clasă fiind înscrişi 26 de elevi, iar 
în clasa a Il-a doar 6 elevi. 

10. Şcoala israelită română din Piteşti avea, la 28 
septembrie 1882, 65 de elevi, „de naţiune ebraică şi de 
religie mozaică”. Elevii erau repartizaţi astfel. În clasa | erau 
24 de elevi, în clasa a Il-a — 18 elevi; în clasa a IV-a erau 14 
elevi, iar în clasa a IV-a se aflau doar 9 elevi. Directorul şcolii 
se numea Lazăr Cassavan. 

11. „Scoala catolică din urbea Piteşti” avea doar 14 elevi, 
tot la 28 septembrie 1882, dintre care 4 elevi erau de 
naţionalitate română, de religie ortodoxă, iar 10 elevi erau de 
naţionalitate germană şi de religie catolică. Şcoala era 
condusă de preotul Antonin Ciardella. 

12. Şcoala privată din curtea Bisericii Mavrodolu trecea, 
de la 1 noiembrie 1882, „pe cheltuiala statului”, preotul |. 
Petculescu, care era şi învăţător, urmând să primească 
salariul de 100 de lei/lună de la ministerul de resort şi nu din 
bugetul primăriei, aşa cum îl primise până atunci. În anul 
şcolar 1882/1883 avea 83 de elevi. Astfel, în clasa | erau 55 
de elevi, din care 52 erau români şi de religie ortodoxă, unul 
de religie gregoriană şi de naţiune armeană, iar 2 elevi erau 
de confesiune reformată, fiind maghiari. În clasa a II-a erau 
doar 28 de elevi, toţi români şi ortodocşi". 

13. În 1882 funcţiona în Piteşti şi o Şcoală reformată, 
condusă de pastorul Schuster, care era un mozaic etnic şi 
confesional, deşi număra doar 18 elevi: 8 elevi erau germani, 
6 români, un francez, 2 israeliți, un ungar. Religiile elevilor 
erau: luterană (8 elevi), ortodoxă (6 elevi); catolică (1 elev), 
reformată (un elev); mozaică (2 elevi). 

În mai 1896, în Piteşti existau 15 şcoli, şase primare , trei 
de băieţi şi trei pentru fete, la care se adăugau: Gimnaziul 
(şcoală secundară de băieţi), internatul de fete „Teodosia 
Gheorghiu”, internatul „Dochia Tomescu”, internatul „Al. 
Teodosiadi”, internatul „Mihai Drugean”, Şcoala romano- 
catolică, Şcoala evanghelică, Şcoala româno-mozaică, 
Grădina de copii „Lilea”". 

În fondurile arhivistice ale primăriei Piteşti se păstrează 
numărul şi, uneori, şi numele profesorilor care predau la 
aceste şcoli. Astfel, Şcoala Israelită Română din Piteşti avea, 
la 19 mai 1896, patru profesori care predau: limba română, 
limba germană, iar doi profesori predau limba ebraică. 
Directorul acestei instituţii era A. Sehlesinger”?. 

În 1900, în Piteşti existau 16 şcoli, acestea fiind: şase 
şcoli primare (situaţie neschimbată din 1896), Şcoala 

profesională de fete, Şcoala de comerţ, Şcoala de meserii, 
Şcoala de cântăreţi bisericeşti, Institutul de băieţi 
„Progresul”, două institute de fete, „Teodora Popescu” şi 
„Dochia Tomescu”, iar trei şcoli aparţineau comunităţilor 
religioase de catolici, protestanți şi israeliți din Piteşti“. 
Şcoala Israielito-Română avea, la 5 decembrie 1900, 36 de 
elevi, repartizaţi în patru clase: clasa | -15 elevi, clasa a Il-a 
8 elevi, clasa a lll-a 7 elevi, iar în clasa a IV-a 6 elevi. 
Institutul nou de domnişoare „Dochia Thomescu”, directoare 
fiind însăşi d-na Thomescu, avea şi el o structură mixtă, în 
sensul că era atât şcoală primară, organizată pe patru clase, 
cât şi şcoală secundară, liceală, organizată pe cinci clase. 
Şcoala primară era frecventată de 33 de eleve, dintre care 11 
aveau nume străine: Felstein Berta, Rosental Charlles, 
Braumştain Ghizela, Svaitzer Luisa etc. Cursurile liceale 
erau frecventate de 51 de eleve, şi printre acestea multe 
aveau nume de altă origine decât română, precum: 
Felderman Raşela, Izer Elisa, Tenenhaus Javeta, Marcovici 
Rebeca, Netzler Rebeca ş.a. Şcoala Israielită Română 
susţinea, în fiecare an, serbări, spectacole în oraş, pentru 
colectarea de fonduri pentru susţinerea acesteia”. 

Minoritatea evreiască din Piteşti, deşi îşi trimitea copiii la 
şcolile publice din oraş, încerca să-şi păstreze 
individualitatea istorică printr-o organizare specifică. Astfel, 
la 23 septembrie 1901 a avut loc alegerea „Comitetului 
definitiv al comunităţii israielite din oraş”, alegerea care s-a 
făcut prin vot secret. În urma votului, au fost aleşi cinci 
membri: Efraim Kivici este ales preşedinte al comunităţii 
israelite, cu 24 de voturi „pentru”; Braunştain Israil a fost ales 
vicepreşedinte, cu 44 de voturi; L. Steimberg a devenit 
membru în comitetul amintit, cu 48 de voturi, alături de Leon 
Nadler, ales cu 32 de voturi. Aron Grunberg a primit funcţia 
de secretar, în urma primirii a 27 de voturi”. Lista cu membrii 
„Comitetului definitiv al comunităţii israielite din oraşul Piteşti” 
era adresată primarului oraşului, acesteia fiindu-i ataşat şi 
procesul-verbal al adunării în cadrul căreia s-a desemnat 
Comitetul respectiv. Pentru autentificare, documentele erau 
ştampilate cu sigla Comunităţii, care reprezenta un vultur şi 
pe care erau adnotate inscripţiile: „Israiliti schegemainde” 
(sic!) şi „Comunitatea Israelită. România”. 

În afară de acest Comitet, menţionat mai sus, se ştie că în 
Piteşti, o „Societate israielită de ajutor reciproc” a fost 
fondată la 1 mai 1908 cu scopul de a-i ajuta pe bolnavi şi a 
oferi sprijin familiilor pentru înmormântări. În 1912 avea 70 
de membri, fiind condusă de un comitet de 10 membri, 
preşedinte fiind M. Filip. Societatea dispunea în acel an de o 
farmacie, un doctor şi oferea ajutor de înmormântare 
membrilor săi'*. Se observă, în continuare, existenţa unei 
autonomii a comunităţii ebraice din Piteşti, păstrată şi la 
nivelul asigurării sănătăţii membrilor acesteia şi asigurării 
ceremonialului specific de înmormântare. 

În afară de statistici, de episoadele alegerii epitropilor 
sinagogii, comunitatea ebraică din Piteşti a mai apărut în 
documentele vremii odată cu discuţiile despre mutarea 
vechiului cimitir evreiesc, în 1915-1916. 

La 10 iulie 1915, Comandantul Regimentului nr. 6 artilerie 
din Piteşti adresa o cerere primarului acestui oraş de a muta 
cimitirul israelit pe un loc pus la dispoziţie de primărie, alături 
de cimitirul israelit de la bariera oraşului, de pe şoseaua 
Craiovei, unde „să se mute toate osemintele şi toate 
monumentele”. Cimitirul ce trebuia mutat se găsea în curtea 
Regimentului nr. 6 artilerie, în 1915, era vechi, în momentul 
respectiv nu mai servea scopului pentru care a fost creat, 

respectiv „nu se mai îngroapă morți”. Argumentele 
comandantului, pentru a cere mutarea, erau următoarele: 
cimitirul se afla în apropierea monumentului ridicat în 
amintirea tunarilor morţi în campania din Bulgaria din 1913, 
participanţi la cel de-al doilea război balcanic, în urma căruia 
România s-a unit cu Cadrilaterul (partea de sud a Dobrogei, 
formată din două judeţe, Durostor şi Caliacra). Al doilea 
argument era acela că acel cimitir „era văzut din strada care 
conducea la parcul Trivalea şi, fie din punctul de vedere al 
esteticii, fie al moralului, în timpul acesta nu-şi mai are 
locul”?. 

Înainte de a propune primarului oraşului strămutarea 
cimitirului, comandantul se consultase cu dl. Roth, 
ceasornicar din Piteşti, membru al comunităţii israelite, care- 
şi dăduse acordul pentru această măsură. Vechiul cimitir 
evreiesc, avut în discuţie, se întindea pe o suprafaţă de 
1.868,58 m?. Tratative pentru reunirea celor două cimitire 
ebraice s-au desfăşurat între autorităţile locale şi membri ai 
comunităţii israelite, respectiv Solomon Bercovici şi Moritz 
Roth2. Acestea s-au purtat cu folos, ajungându-se la un 
acord din partea ambelor părţi: comunitatea israielită a fost 
de acord cu strămutarea, în condiţiile în care primăria 
Piteştiului se angaja să-i pună la dispoziţie un teren de 34 ha 
în spatele cimitirului evreiesc de la bariera orabului pi să 
transporte monumentele şi osemintele. Termenul pentru 
mutare era stabilit de la 2 la 31 iulie 1915, iar Consiliul 
comunal decidea să fie alocaţi 4000 de m? pentru noul cimitir, 
iar transportul să fie gratuit. După rezolvarea acestor 
probleme, la 22 august 1915, Primăria oraşului Piteşti decide 
desfiinţarea vechiului cimitir israelit?', decizie aprobată şi de 
Comunitatea israelită anterior, la 6 august 1915. Suma plătită 
de primărie pentru cel care a dezgropat monumentele şi 
osemintele din vechiul cimitir a fost de 200 de lei. Pe terenul 
astfel eliberat, Primăria Piteşti a decis constituirea unui parc 
de 7.585 m2 în jurul monumentului tunarilor din 1913. 

Piteştenii de religie mozaică au îmbinat în epoca modernă 
politica de autonomie cu cea de integrare, contribuind la 
susţinerea unor evenimente deosebite din istoria românilor, 
respectiv Războiul de Independenţă şi Războiul de 
reîntregire a ţării. În Primul Război Mondial au avut loc 
acţiuni de ajutorare a frontului şi a spatelui frontului. „La 
Piteşti, evreii au contribuit la toate coletele; de asemenea, s- 
au înscris şi cu contribuţii lunare şi au dat şi multe obiecte în 
natură. Prima listă indică un total de 1.330 de lei, iar 
obligaţiile asumate lunar însumează 153 de lei, câte 25-30 
de lei pentru fiecare lună. Comunitatea locală a decis să 
sprijine familiile evreieşti ai căror bărbaţi au plecat pe câmpul 
de luptă cu câte 20 de lei'%. Din Piteşti a fost şi un erou din 
rândul comunităţii ebraice, prozatorul şi criticul Iosif Netzler- 
Trivale, comandantul plutonului | din compania a IV-a, 
batalionul 4, Regimentul Argeş, căzut la datorie în noaptea 
de 23 octombrie/5 noiembrie 1916, cu ocazia apărării 
sectorului Zimnicea. 

lon Trivale (1889-1916), aparţinând comunităţii ebraice, 
pe numele său adevărat losif Natzler, a fost critic literar, fiind 
absolvent de drept şi litere în cadrul Universităţii din 
Bucureşti, profesor de limba şi literatura germană, cu studii 
şi în străinătate, la Universitatea din Jena. A participat la 
Primul Război Mondial, în calitate de sublocotenent în 
rezervă, fiind comandant de pluton în cadrul Regimentului 4 
Argeş. Moare pe câmpul de luptă, la Zimnicea, la numai 27 
de ani, la 11 noiembrie 1916, încercând să-şi facă datoria 
faţă de patria în care se născuse”. George Călinescu afirma 

despre criticul piteştean dispărut 
prematur: „dacă lon Trivale n-ar fi murit 
tânăr, critica română ar fi avut astăzi un 
alt aspect, căci nu e greu de ghicit în 
fireasca stângăcie a începuturilor lui 
pătrunderea unui viitor remarcabil 
critic”28. 

În concluzie, studiul întreprins 
asupra comunităţii ebraice din Piteşti în 
epoca modernă nuanţează imaginea 
pe care aceasta o are în istoriografia 
românească,  demontând anumite 
stereotipii referitoare la antisemitismul 
societăţii româneşti, la coeziunea 
existentă în rândul lumii ebraice, 
reliefând, în acelaşi timp, latura general 
umană existentă, indiferent de etnia, 
educaţia religioasă a unei persoane 
sau comunităţi. 





' Ibidem, ds. 1/1866, fî.10-18. 

2 [bidem, f. 10-20. 

$ Ibidem, ds. 10/1866/1871, f.23. 

+ Ibidem. 

5 Ministrul Cultelor şi Instrucțiunii Publice era P.S. Aurelian (1 
august 1882-22 iunie1884), succedându-i lui V.A..Urechea (9 
iunie 1881-31 iulie 1882). 

sDGAS, fondul Primăria Piteşti, ds.13/1882, î. 10-35. 

7Sevastian Hernea (1837-1895) este transilvănean de origine, 
institutor şi director al Şcolii primare de băieţi nr. 1 mai bine de 20 
de ani. S-a remarcat printre dascălii destoinici care au educat 
primele generaţii de tineri pe baza Legii din 1864. S-a stins din 
viaţă la numai 58 de ani, fiind înmormântat în cimitirul oraşului 
Piteşti, apud Dinu, M. lon, Figuri de dascăl argeşeni, Complexul 
Muzeal Goleşti, 1991, p. 20-21. 

* Ibidem, f. 137. 

* [bidem, f. 144. 

' jpidem, f. 150. 

3 Hîncu, Dumitru, ş.a., Evreii din România în Războiul de 
reîntregire a ţării 1916-1919, ed. Hasefer, Bucureşti, 1996, p. 41. 

DGAS, filiala Argeş, fond Primăria Piteşti, ds. 36/1915-1916, 
f. 80-81. 

3 Dinu, lon, Oameni de seamă ai Argeşului de ieri şi de azi, 
Edit. Tiparg, 2004, p. 37. 

% Călinescu, G., Istoria literaturii române de la origini până în 
prezent, ed. a l-a, Edit. Minerva, Bucureşti, 1986, p. 644. 


Societatea Concordia. 
Departamentul „Electrica” (1936-1948) 


În anul 1936, Societatea „Concordia” a fuzionat cu 
Societatea anonimă „Electrica”, înfiinţată din 1907, decizia, 
prin încorporare, fiind aprobată de Adunarea Generală 
Extraordinară a Societăţii „Concordia” din 25 ianuarie 1937. 
Prin fuziunea realizată, tot pasivul şi activul, precum şi 
personalul societăţii treceau de la 1 ianuarie 1936 asupra 
„Concordiei” care înfiinţa Departamentul „Electrica”!. 
Fuziunea a fost comunicată în 6 februarie 1937 şi Băncii 
Naţionale Române, care comunica la rândul ei că toate 
datoriile în devize ale fostei societăţi „Electrica” treceau 
asupra „Concordiei” şi anume: la „Banque d'Anvers”, Belgia, 
2.000.000 de franci belgieni, plus dobânzi de 232.018 de 
franci belgieni; societăţii „Hydrofina” din Anvers, Belgia, 
121.849 de franci belgieni şi Băncii Comerciale Române, 

2.936.587 de franci belgieni. Datoriile în devize proveneau 
din împrumuturi anterioare reglementării de către B.N.R. a 
comerțului cu devize. 

De asemenea, Ministerul Apărării Naţionale, 
Subsecretariatul Armamentului, a luat act de hotărârea de 
fuziune prin încorporare şi prin adresa nr. 234 din 16 
februarie 1937 „nu făcea nici o opoziţie la această 
operaţiune”, dar obligaţiile stipulate în contractul nr. 2952 din 
4 noiembrie 1936 „nu vor putea fi întru nimic schimbate prin 
aceasta'”?. Au fost anunţate, prin scrisori, toate societăţile 
petroliere şi industriale care aveau contracte cu „Electrica”, 
precum şi furnizorii străini de echipamente, corespondenţa 
ulterioară a acestora urmând să se efectueze pe adresa 
Departamentului „Electrica”. Activitatea societăţii anonime 

române „Electrica” a fost sprijinită prin împrumuturi de valută 
forte şi lei, luate de la societăţi precum „Credit Suisse” din 
Zurich, Societatea elveţiană „Banque pour Entreprises 
Electriques”, „Banca Românească”, „Banca Agricolă”, 
„Banca Generală a Ţării Româneşti”, „Banca de Scont a 
României”, „Banca Comerţului” din Craiova, „Creditul Tehnic” 
şi „Creditul Minier” care au dat un preţios concurs financiar la 
propăşiriea şi dezvoltarea societăţii”. 

Preluarea societăţii „Electrica” de către capitalul belgian s- 
a făcut treptat, în 1929 Societatea „Hydrofina” acordând 
acesteia un împrumut în valoare de 750.000 de dolari ce 
tripla capitalul la 64.000.000 de lei. Acţiunile societăţii 
„Electrica” au fost preluate de „Hydrofina”, iar Societatea 
„Electrica” a restituit imediat suma de 350.000 dolari. În 
1933, Societatea „Electrica”, în urma unei convenţii cu 
B.C.R. şi Banque d'Anvers, a obţinut ca o parte din datoria 
sa, în devize, către B.C.R., să fie preluată de Banque 
d'Anvers care a devenit astfel creditoarea societăţii 
„Electrica”. 

În ianuarie 1936, data fuzionării societăţii „Electrica” cu 

Societatea „Concordia”, datoria sa era de 2.000.000 de 
franci belgieni, iar dobânzile se ridicau la 232.018 de franci 
belgieni. Această datorie a fost preluată de către Societatea 
„Concordia”. Deşi la prima vedere creditul din străinătate a 
servit la plata unei datorii interne, totuşi, în realitate, 
împrumutul a fost întrebuințat la investiţii, cu aceşti bani 
achitându-se datorii întrebuințate în ţară. Înfiinţând, în 1936, 
Departamentul Electrica, „Concordia” a realizat rolul 
primordial ocupat de producerea şi distribuirea energiei 
electrice în industria petrolieră şi, în principal, pentru 
deservirea regiunilor proprii Moreni, Ochiuri, Gura-Ocniţei şi 
Buştenari, din judeţele Prahova, Dâmboviţa şi Buzău. 
Centralele de la Gura-Ocniţei, Câmpina şi Floreşti, cea 
hidroelectrică de la Sinaia şi pe bază de lignit de la Schitu- 
Goleşti, jud. Muscel, care formau  subsecţiile 
departamentului, vor furniza curent prin reţelele de joasă şi 
înaltă tensiune şi pentru întregul judeţ Muscel, o parte a 
oraşului Bucureşti, Valea Prahovei şi alţi clienţi”. 
Departamentul Electrica a emis prin reţeaua sa, în 1936, un 
total de 105.860.005 kwh, din care 85.280.290 kw din 
centralele sale proprii, 16.070.000 kw din centrale pe care le 
avea în exploatare şi 4.509.415 kwh cumpărate de la alte 
întreprinderi. Dezvoltarea liniilor de înaltă şi joasă tensiune 
precum şi extinderea substaţiilor de transformare au fost 
continuate cu intensitate pentru satisfacerea nevoilor 
clienţilor societăţii, în special ale şantierelor de petrol. Pentru 
centrala sa din Câmpina, a fost comandat un grup turbo- 
generator de 15.000 kw necesar producerii energiei:. 
Pentru a se face economie de combustibil, la centrale se 
foloseau gaze furnizate de şantiere dar care nu erau 
suficiente pentru centralele de la Floreşti şi Câmpina. Ca 
urmare, diferenţa se procura de la societatea „Steaua 
Română” care însă vindea metrul cub cu 0.32 lei sau chiar 
cu 0.45 lei. La rândul său, Departamentul Electrica nu putea 
însă ridica preţul curentului electric furnizat şantierelor 
societăţilor petroliere, pentru că atunci toţi petroliştii ar fi 
înlocuit motoarele electrice cu cele pe gaze”. În perioada 
1939-1941, se observă, din tabelul alăturat, o creştere 
continuă a vânzărilor de energie către şantiere, conducte, 
rafinărie şi uzinele metalurgice, activitatea acestora fiind 
impulsionată astfel:* 

Şantiere |Rafinăria „Vega” Uzinele Total 
şi conducte Metalurgice 
/lei /lei /lei /lei 
ANUL 
1939 |46.400.000 | 6.600.000 12.000.000 | 65.000.000 
1940 |77.500.000 | 9.500.000 23.000.000 | 110.000.000 
1941 181.500.000 | 9.500.000 27.000.000 | 118.000.000 

















Începând cu anul 1940, din cauza imposibilității importului 
de materiale şi maşini necesare departamentului, nu s-au 
putut executa toate lucrările de întreţinere şi reînnoirile 
indispensabile asigurării exploatării centralelor şi reţelelor 
electrice. S-au făcut eforturi deosebite pentru a satisface 
toate cererile de energie care au fost adresate societăţii. O 
serie de lucrări proiectate cu scopul de a mări capacitatea de 
producţie şi transport nu au putut fi executate deoarece 
maşinile şi materialele comandate în Germania nu au fost 
furnizate. Dintre aceste lucrări menţionăm instalarea unui 
grup nou generator de 15.000 kw şi staţiile de transformare 
de 60.000/25.000 volţi de la Câmpina şi Sinaia*. Producţia de 
energie electrică a departamentului a fost de 181.000.000 
kwh în 1940 şi de 181.262.374 kwh în 1941, la care se 
adăuga energia electrică achiziționată de la alte societăţi în 
cantitate de 4.000.000.000 kwh anual. Beneficiul net a fost 
de 47.000.000 în 1940 şi de 80.000.000 lei în 1941“. Deşi 
cheltuielile de materiale, mână de lucru şi impozitele au 
crescut, totuşi tarifele de vânzare a curentului electric nu au 
fost sporite. În anul 1942, se prevedea efectuarea racordului 
între centrala de la Schitu-Goleşti cu reţeaua principală de 
transport de la Câmpina. Energia emisă prin reţeaua 
societăţii a fost în anul 1942 cu 25% mai mare decât în 1941, 
reprezentând cea mai mare cantitate anuală de energie 
distribuită de societate". „Concordia” a putut face faţă tuturor 
cerinţelor crescânde de energie electrică atât ale industriei 
petroliere, cât şi nevoilor particulare. La reţelele de transport 
sub înaltă tensiune s-a terminat construcţia unui al doilea 
circuit de 60.000 kw între staţia de interconexiune Floreşti şi 
Moreni şi s-a lucrat la executarea şi punerea în funcţiune a 
liniei de 60.000 v între uzina „Gura Ocniţei” şi Târgovişte. 
Societatea, prin aceste lucrări, contribuia la progresul 
economiei de electricitate. În anul 1943, cele cinci centrale 
ale societăţii au produs aceeaşi energie ca şi în 1942, 
putându-se satisface toate cererile de energie. 

Producţia de energie electrică obţinută de Departamentul 
Electrica în perioada 1942-1943 a fost următoarea: 














ANUL PRODUCŢIA kw/h 
1942 230.633.637 
1943 238.971.190 











Producţia electrică furnizată de centralele societăţii, în 
1944, a fost până la 23 august de 56.000.000 kwh, această 
producţie mică datorându-se întreruperii, pe perioade mari 
de timp, a activităţii societăţii, din cauza bombardamentelor 
şi a lipsei de materiale. Erau necesare aparate de înaltă 
tensiune, piese de schimb pentru cazane şi turbine, 
materiale refractare, izolatori de înaltă tensiune pentru staţiile 
de transformare şi pentru liniile de înaltă tensiune, 
transformatori. Dacă în 1938 stocurile de materiale de care 
dispunea Departamentul Electrica se ridica la 72 de tone, în 

noiembrie 1944 existau doar 6 tone”. Totuşi, departamentul, 
cu eforturi mari, a reuşit ca până la sfârşitul anului să obţină 
o producţie de electricitate care s-a situat la 168.101.829 
kw. 

Uzina electrică de la Schitu Goleşti, administrată de 
„Concordia”, împreună cu Societatea de „Gaz şi Electricitate” 
din Bucureşti, în baza unui contract, vor furniza energie 
electrică în cantitate de 20.000.000 kwh anual. Pentru 
construirea acestei uzine electrice, de către firma lui Emil 
Prager şi terminată în aprilie 1930', Societatea „Lignitul” a 
beneficiat de un împrumut de la Societatea belgiană 
„Hydrofina” la data fuziunii mai rămânând o creanţă de 
11.929.715 franci elveţieni. Pentru lichidarea completă a 
creanţei, societatea „Concordia” a dat 394.000 de acţiuni a 
câte 250 de lei din cele 552.000 acţiuni „Concordia” emise în 
urma fuziunii, societăţii „Hydrofina”. Restul de 158.000 
acţiuni „Concordia” vor fi date acţionarilor societăţii „Lignitul”. 
În iulie 1943, uzina electrică proprie „Thermo” a 
Departamentului minier va fi desfiinţată, departamentul 
primind curent electric de la Departamentul „Electrica”"€. 

Uzina furniza energie electrică pentru Bucureşti, iar în 
anul 1942, din cauza lipsei de păcură, a trebuit să mărească 
producţia cu 70% faţă de producţia anului 1941. Astfel, dacă 
în 1941 producţia de energie electrică a fost de 24.154.656 
kw, în 1942 ea a ajuns la 41.031.765 kw/oră”. Exista o mare 
lipsă de electricieni pregătiţi, fiind utilizaţi, în 1943, trei 
schimburi de electricieni tablotari deoarece uzina funcţiona 
paralel cu uzinele din Câmpina, Floreşti şi Gura Ocniţei. 
Conform raportului adresat M.St.M. — Secţia MONT în 
24.01.1943, la uzina Schitu Goleşti lucrau 150 de oameni 
fiind nevoie de mult mai mult personal pentru acoperirea 
tuturor necesităţilor't. Cantina lucrătorilor şi funcţionarilor de 
la centrala Câmpina a fost terminată şi pusă în funcţiune în 
1943 şi s-au dat în folosinţă trei noi case de locuit pentru 
personalul aceleiaşi centrale“. Departamentul „Electrica”, 
înainte de 23 august 1944, avea un număr de 621 angajaţi 
(funcţionari şi lucrători). La 30 septembrie 1944, numărul 
total era de 846, din care 736 lucrători şi 110 funcţionari?. 

În baza Decretului-Lege 1.024 din 1941, Departamentul 
minier a înfiinţat Oficiul propriu „Muncă şi Lumină”, 
subordonat Inspectoratului „Muncă şi Lumină” Târgovişte 
prin care s-a căutat să se dezvolte în sufletele muncitorilor 
„conştiinţa naţională, pericolul din Răsărit şi cauza obiectivă 
pentru care se poartă război contra bolşevismului, la care 
luau parte un mare număr de lucrători”. De la început, 
Inspectoratul Târgovişte a căutat să ajute Departamentul 
Minier prin trimiterea de cărţi, broşuri, gazete şi reviste în 
sprijinul ridicării culturale a muncitorilor?'. De asemenea, 
Ministerul Propagandei Naţionale a distribuit gratuit câte 100 
de exemplare din „Cătuşe roşii”, „Basarabia şi Bucovina”, 
„Sub călcâiul comunist” şi, într-un număr mai mic, 
„Demascarea comunismului”, „Prăbuşirea  colosului”, 
„Calendarul dezrobirii”, Îndemnuri româneşti”, cărţi poştale, 
portrete ale regelui şi mareşalului şi albume cu mareşalul 
Antonescu?. 

Şeful organizaţiei era inginerul Alex. S. Popescu care 
ţinea periodic conferinţe muncitorilor pe diferite teme cum ar 
fi „Rolul european al României”. El propunea ca emisiunea 
de radio „Ora ostaşului” care se transmitea duminica între 
orele 12-13 să fie transmisă duminica dimineaţa când putea 
fi audiată de majoritatea lucrătorilor. Dorea prelungirea sălii 
cantinei pentru organizarea de şezători şi sărbători 
muncitoreşti care să fie audiate de un număr mai mare de 

lucrători. Anul 1944 a produs societăţii pagube însemnate 
din cauza bombardamentelor efectuate de aviația aliată, iar 
după 23 august de trupele sovietice în trecere prin ţara 
noastră. Pierderi însemnate s-au datorat şi furturilor la care 
s-au pretat soldaţii sovietici care au afectat activitatea de 
furnizare a energiei electrice. Într-o situaţie întocmită la 24 
februarie 1945, cu privire la bunurile ridicate de armata 
sovietică din diferite localităţi unde societatea activa, se arăta 
că valoarea totală a bunurilor în lei se ridica la 22.637.693 lei, 
din care Departamentul Electrica avea pierderi de 7.864.984 
lei. Pagubele suferite de Departamentul „Electrica” au 
antrenat pagube importante la societăţile petroliere cliente — 
„Astra Română”, „Steaua Română” şi „Româno-Americană”, 
iar producţia de electricitate a avut o scădere importantă. 

Fiind interesată de furnizarea de produse petroliere 
trupelor sale, partea sovietică a solicitat Societăţii 
„Concordia” ca Departamentul „Electrica” să reia imediat 
furnizarea de curent electric rafinăriilor şi şantierelor, pentru 
reluarea activităţii industriale petroliere?. Departamentul 
Electrica reprezenta 15% din cifra de afaceri a societăţii şi se 
ocupa cu producerea, transportul şi distribuirea energiei 
electrice în regiunea petroliferă şi industrială din judeţele 
Dâmboviţa, Prahova şi Buzău, alimentând totodată, parţial, 
oraşele Bucureşti şi Braşov. Energia electrică era furnizată 
de Centrala electrică de la Schitu Goleşti. Producţia totală 
obţinută a fost de 235.870.000kw/h, în 1946; 246.461.000 
kw/h., în 1947 şi 257.062.000 kw/h, în 1948%. Cantitatea de 
energie electrică produsă în 1948 reprezenta o creştere de 
18.9%, faţă de cea produsă în 1945 (216.197.000 kw/h) şi 
de 14% faţă de cea produsă în 1947. În cursul anilor 1946 
— 1948, s-au înregistrat dezvoltări ale instalaţiilor din 
transport şi distribuire a energiei electrice, prin construcţii de 
linii noi de mare tensiune, de transport şi distribuţie şi de 
montarea unor staţii cu transformatoare noi. Cea mai 
importantă creştere a fost în anul 1948, după cum se poate 
vedea de mai jos: 




















An Putere instalată 
1945 86.120 kw/h 
1946 88.022 kw/h 
1947 107.430 kw/h 
1948 136.628 kw/h 

Motorsportul argeșean 
se conjugă la ... trecut (IV)! 


PRIMA ORGANIZARE 
ADEVARATA 


În tot acest timp, în ţară lucrurile evoluează destul de 
rapid. Au loc numeroase „mese rotunde”, în care îşi spun 
părerea, avansează propuneri şi soluţii mulţi dintre cei 
angrenaţi în automobilismul de performanţă. Vremurile se 
schimbă. Raliurile suferă o puternică metamorfoză. Îşi reduc 
din lungimile gigantice, dar le creşte numărul de probe 
speciale, privilegiind competiţia în dauna turismului. Şi parcul 
auto al concurenţilor suferă mutații serioase. Apăruse Dacia 
1300 care, la iniţiativa „fratelui mai mare”, obținuse şi 
omologarea sportivă din partea FIA. lar echipa piteşteană 
era deja dotată cu noile produse ale industriei româneşti de 
specialitate. 

În condiţiile în care formaţia argeşeană nu era catalogată 
drept o adevărată echipă de uzină, trebuia făcut ceva. 
Ocazia se iveşte în toamna lui '72, odată cu apariţia GUATA. 
Acronim ce semnifica: Grupul Unităţilor de Asistenţă Tehnică 
Auto. Altfel spus, centrala service-urilor Dacia din România. 

Imediat după înfiinţarea acesteia, are loc o reuniune a 
tuturor celor implicaţi în fenomenul sportului auto din uzină, 
realizându-se o nouă organizare a competiţiilor. Este numită 
o altă conducere, subordonată directorului GUATA. Un mare 
iubitor al sportului, care era hotărât să schimbe faţa lucrurilor. 


„Dacia trebuie să devină o adevărată echipă”, este ideea 


Ştefan lancovici 
a rămas până 
astăzi singurul 
pilot care a 
devenit în 
acelaşi an 
campion 
absolut al 
României la 
raluri, viteză în 
coastă şi viteză 
pe circuit. lar 
aceaste 
performanţe 
sunt legate de 
numele unei 
echipe 
argeşene. 

călăuzitoare a demersului său. Este primul care avansează 
o astfel de deviză până atunci nici măcar şoptită. 

Totodată, se anunţă şi o deschidere spre promovarea de 
piloți din oricare unitate service subordonată, cu condiţia să 
fie valoros şi să respecte „fără comentarii regulamentul de 
ordine”. Se declară chiar şi o intoleranţă la vedetism. O 
cruciadă împotriva acestei manifestări. 

Centrul de comandă trece acum de la „cabană”, unde-şi 
afla sediul fostul responsabil al competiţiilor de până atunci, 
la service-ul Dacia din Ştefăneşti. Începea o perioadă de 
puternică emulaţie. 


OPORTUNITĂŢI 
ŞI RISCURI 


Timpul mergea neabătut înainte. Sub aspectul organizării, 
echipa era într-un progres considerabil. Vor fi introduse atât 
de necesarele maşini de asistenţă tehnică. Câte una la 
fiecare autoturism de concurs. Şi aşa vor rămâne pe toată 
durata existenţei compartimentului de competiţii. Apelul la 
acestea devenise o necesitate imperioasă, fiindcă echipa, în 
integralitatea sa, sau parţial, începuse să fie tot mai solicitată 
pentru întrecerile internaţionale, în care să reprezinte 
România. Ceea ce echivala cu un succes. Rezultate însă nu 
se obţin. Chiar dacă nu se mergea decât rar la curse mai 
galonate. 

De vină era, în primul rând, materialul de concurs. Dar nu 
numai! Sunt şi alte manifestări ce îi afectează viitorul. Apar 
tot felul de combinaţii ciudate în echipaje, în timp ce indivizi 
care într-un viitor destul de apropiat aveau să se dovedească 
de mare valoare, nu-şi găsesc încă locul în echipă. 

„Băieţii noştri,” deşi mai mereu abandonau, pozau mai 
mult în... învingători, întrucât, ziceau aceştia, „câştigăm 
experiență”? Un laitmotiv pe care directorul GUATA nu l-a 
mai putut digera. Şi cum într-o analiză publicată, regretatul 
Dumitru Lazăr cita printre „asociaţiile sportive bine 
închegate” din ţară pe multe altele, dar nu şi gruparea 
argeşeană, decizia de a trece cursele de la service la uzină 
n-a mai întârziat. La încheierea sezonului din 1975, cu tot 
rezultatul de excepţie obţinut de cuplul lancovici-Vezeanu, 
echipa părăsea locaţia din Ştefăneşti. 

Vechea gardă devenea de domeniul amintirilor. Multe şi 
frumoase. Încântătoare. De ascultat „la gura sobei”. De 
acum, însă, altul este cel care se află la comandă. Care va 
face promovările. A „mongştrilor sacri”, care vor trimite rapid în 
uitare faptele de vitejie, dar şi nereuşitele vremurilor de 
început. 

Printre cei care s-au lansat încă de la reluare, în marea 
aventură a automobilismului competiţional autohton, se afla 
şi un tânăr înalt, zvelt, timid. Venea direct din motociclismul 
de viteză, unde nu fusese un no name, ci era unul dintre aşii 
incontestabili ai acesteia. De 12 ori campion naţional, 
succese în câteva întreceri internaţionale, maestru al 
sportului, sunt elementele definitorii ale unui CV de invidiat! 
Numele lui: Ştefan lancovici. „Fane”, pentru apropiaţi. 
Profesia: mecanic auto. 

Din prima secundă a reintroducerii competiţiilor auto, fapt 
petrecut în îndepărtatul an 1965, „Fane” n-a avut niciun 
moment de ezitare. Şi-a părăsit o dragoste ce durase 18 ani, 
pentru o alta ce-l atrăgea cu un magnetism nebun. Alături de 
care era convins că va avea parte de un mariaj la fel de 
fericit. Abandonase ghidonul pentru volan. La 33 de ani, cât 
avea el atunci, niciun vis nu părea utopic. Orice speranţă era 
posibilă, putea deveni realitate. 

Începuturile n-au fost spectaculoase, rezultatele sale nu 
erau dintre cele mai strălucitoare. Cu toate acestea, 
mecanicul bucureştean a reuşit să capteze atenţia prin 
calităţi pe care puţini le aveau la vremea aceea. Poseda un 
stil de pilotaj elegant, curat, eficace. O puritate a traiectoriei 
ce suscita admiraţia. Rula într-un ritm foarte ridicat, dar 
menaja totuşi mecanica. Mai adăugaţi acestor calităţi 
sportive şi pe cele umane şi veţi obţine o combinaţie destul 
de rară. Aceea a unui individ căruia să-i cauţi prietenia. 
Marea sa timiditate era egalată doar de o la fel de mare 
generozitate. Conciliant, elegant, de o disciplină aproape 
aristocratică. 

lon Gîrjoabă l-a cunoscut încă de pe atunci, în calitate de 
component al echipei naţionale. Împreună, au obţinut un 
succes cu rezonanţă în epocă. Au câştigat clasa, şi au 
terminat pe locul secund în ierarhia generală a „Raliului 
Balcanic” din 1971. O competiţie cu probe masacrante, 
preluate de la faimosul „Acropolis-rally”, etapă de campionat 
mondial. lar rezultatul a avut o influenţă covârşitoare în 
obţinerea titlului de campion balcanic la categoria lor. 

Într-o asemenea competiţie, chiar simplul fapt de a ajunge 
la finiş putea fi considerat o realizare de excepţie, într-atât de 
tiranic era tratamentul la care era supusă mecanica. Din 
această perspectivă, lancovici era liniştit. Cunoştea perfect 
autoturismul pe care concura. Îi ştia toate punctele slabe, ce 
puteau să cedeze. Tenace şi meticulos, înainte de a pleca îşi 
demonta singur întreaga maşină. Nu să vadă „de ce merge”, 
ci tocmai pentru a nu avea surpriza că ceva ar putea înceta 
să mai meargă. Ştia ce avea de îndurat şi a ales calea 
riscului zero. Nu s-a înşelat. Dacă se întâmpla ca în timpul 
cursei să devină mai euforic, Gîrjoabă era lângă el şi îi 
tempera ardoarea. „Fane” îl asculta, fiindcă îi aprecia 
experienţa şi inteligenţa. Nicio imponderabilă mecanică sau 
umană nu şi-a găsit locul în timpul „campaniei din Balcani”. 
Aceasta a fost geneza succesului ce i-a făcut pe mulţi să 
cadă pe spate. lar pe lon „Neluş” Giîrjoabă, să poată afirma, 
oricând este întrebat: „lancovici era un tip de toată isprava. 
Şi ca om şi ca pilot. Nu te puteai supăra pe el”. 

„BUN, AMBIȚIOS, 
DISCIPLINAT” 


Puţini ani mai târziu, următorul mare vis al lui lancovici era 
să ajungă în echipa uzinei de la Colibaşi. Conjunctura părea 
a fi favorabilă. Grupării amintite, prin absenţa îndelungată a 
lui llioaea, îi lipsea un adevărat vârf de lance. În plus, 
deschiderea către primirea de piloţi din service-urile din ţară 
nu era deloc neglijabilă. lar Ştefan lancovici lucra în reţea. La 
Pantelimon. 

Demersul de accedere în echipa dorită şi l-a început 
printr-un telefon dat şefului competiţiilor. Paradoxal, oricât de 
bun era, oricâte rezultate îl recomandau, n-a reuşit „din 
prima”. Tenace, lancovici a continuat să insite. Să caute 
oameni care să-l ajute. Simţea că acolo, în acea grupare 
sportivă, va fi ce a fost şi la moto. Rând pe rând, au puso 
vorbă bună un înalt personaj din ACR, şi chiar un director din 
uzină. Eforturi sortite şi ele eşecului. 

Şi cum în viaţă orice se rezolvă doar atunci când îi este 
dat să se rezolve, iată că se produce şi acel moment. Într-o 
şedinţă ce se ţinea la sediul forului sportiv naţional, marele 
sportiv Marin Dumitrescu face apel la întreaga sa putere de 
persuasiune şi reuşeşte să-l convingă pe conducătorul 
curselor de la Dacia. Cuvintele magice au fost puţine, dar 
mai mult decât edificatoare: „bun, ambițios, disciplinat”. Trei 























Cu lon Gârjoabă (în dr. foto), 


primul argeşean campion balcanic la raliuri, 
lancovici a fost coechipier la echipa naţională. 

cuvinte ce au spus totul. Trei calităţi pe care oricare şef de 
echipă ar vrea să le regăsească la toţi sportivii săi. 

Ştefan lancovici a venit şi s-a apucat de treabă. A primit un 
Renault 12 Gordini, un material cu adevărat competitiv. Dar 
nici aici, şi nici acum, rezultatele nu sunt cele pe care le 
aştepta. De care se simţea capabil. Unele au chiar o 
considerabilă doză de amărăciune. Marea problemă a 
începutului colaborării a fost găsirea unui copilot pe măsura 
talentului său. În acest sens, o întâmplare este mai mult 
decât edificatoare. Petrecută într-un „Raliu al Dunării”. 

Pentru care, francezii de la Renault aduc la uzină, exclusiv 
pentru această întrecere care la vremea respectivă atrăgea 
nume de mare rezonanţă din circuitul internaţional, un 
Renault 12 Gordini, de 165 cai putere. Bestiali şi virili. „Marea 
Gordină albă”, cum va rămâne în folclorul vremii. Şi care îi 
este încredinţată lui „Fane” lancovici, bien sur. Ea va fi 
asistată pe traseu şi de mecanici francezi. 

Cursa se derula perfect pentru român, îndreptăţind 
speranţele că va veni foarte sus în clasament. Unii erau şi 
mai entuziaşti, pronosticând că-l va învinge chiar şi pe 
marele Walter R&hrl, pe atunci doar campion al Europei! 

Din păcate, nu vom şti niciodată care dintre ei ar fi avut 
dreptate. Aflat într-un punct de asistenţă, Gîrjoabă vede de la 
distanţă maşina. | se pare că ceva nu e în regulă, întrucât nu 
rula într-un ritm alert. Din contră, ca şi cum ar avea tot 


timpul din lume, pilotul mai şi frânează, disciplinat, lăsând să 
treacă un cârd de gâşte. Când s-a oprit, presupunerile 
sumbre s-au adeverit: totul se sfârşise. Navigatorul lui 
lancovici făcuse o gafă monumentală: ratase un control de 


trecere, care aducea după sine excluderea. Cursă încheiată 
pentru „Fane”. Maşină luată înapoi de francezi. În paranteză 
fie spus, câteva nume mari ale navigaţiei de mai târziu vor 
afirma că fiecare dintre ei putea să fie în dreapta lui lancovici, 
dar... Deşi aceştia ar fi fost doar debutanţi la momentul 
respectiv, calităţile pe care aveau să le dovedească nu peste 
mulţi ani ne îndreptăţesc să credem că o asemenea eroare 
nu s-ar fi întâmplat. Cu siguranţă, nu. 

Avatarurile lui Fane lancovici se vor apropia şi ele de final 
abia în urma unei curse ce avea loc în Bulgaria. Ştia că nici 
acea întrecere nu va fi a lui. Fiindcă o făcea cu un alt 
navigator, de care aţi mai citit: precedentul şef al 
competiţiilor, pe când acestea îşi aveau cartierul general la 
Ştefăneşti. Şi care, în euforia urmăririi unor concurente, îl va 
băga... într-un cap de pod! Din fericire, fără a afecta grav 
maşina. Însă, odată ajunşi acasă, lancovici, sătul de atâtea 
experienţe nefericite, îşi întreabă coechipierul, elegant, dar 
sportiv, dacă ar avea ceva împotrivă să nu mai meargă 
împreună. Ar fi dorit să continue cu Petre Vezeanu, 
bucureştean şi el. Cu care ar fi putut comunica mai bine şi 
mai uşor. Şi aşa s-a şi întâmplat. 


ÎN RITM DE MARŞ 
TRIUMFAL 


“Cuplarea” cu Petre Vezeanu, “tatăl navigatorilor” români, 
întemeietorul pe aceste plaiuri al unei mari arte care, din 
păcate, va avea mai mereu parte de prea puţini artişti 
adevăraţi, a însemnat pentru pilotul bucureştean şi sfârşitul 











lancovici alături 

de Petre Vezeanu (în 
stg.); semnatari 

ai unor rezultate cu 
adevărat de excepţie. 

contraperformanţelor demne de un roman de serie neagră. 
Ele vor rămâne în memoria cunoscătorilor drept excepţii pur 
anecdotice. “Combinarea” cu Petre Vezeanu a echivalat cu 
naşterea unuia dintre cuplurile legendare ale 
automobilismului românesc din toate timpurile. 

În 1975 se revine la organizarea unui campionat naţional 
de raliuri. Un nou început ce va evidenția rapid calităţile de 
pilot superdotat ale lui lancovici. Alături de navigatorul său, 
se impune într-o competiţie majoră, cum era „Raliul 
României”, dar şi în cel al “Castanilor”, organizat în 
Maramureş. Ultima dintre victorii fiind dobândită şi cu larga 
complicitate a sorții, echipajului lider al întrecerii rupându-i-se 
cablul de ambreiaj. Dar soarta face şi ea parte din joc. Este 
chiar determinantă. Ea diferenţiază un mare campion de un 
foarte bun pilot. 

Finalul de sezon îi găseşte pe cei doi bucureşteni, sportivi 
ai echipei argeşene, pe a doua treaptă a podiumului 
clasamentului absolut. General. O performanţă remarcabilă! 
Un preludiu la ceea ce se va întâmpla în anul următor, când 
o serie fantastică de patru victorii îi va propulsa pe lancovici 
şi Vezeanu până în vârful ierarhiei româneşti a disciplinei! 
Care până atunci nu avea “uzina” în rol principal. Forţele de 

prim rang erau concentrate la Timişoara şi mai ales Balş, 
unde faimoasa, dar efemera, IOB făcea legea. Un marş 
triumfal, început cu o victorie la lancovici “acasă”, în raliul 
Banatului. Continuată cu un succes pe circuitul trasat pe 
străzile Timişoarei, şi completată în mod strălucit de 
câştigarea coastei de la Păltiniş. Fabulos debut de sezon! Cu 
câte un succes în fiecare din campionatele organizate în 
ţară! Victorii ce nu vor rămâne singulare. 

În acel an au mai fost şi participări la competiţii din afara 
graniţelor dar, deşi au fost cei mai bine clasaţi dintre 
conaţionali, poziţiile pe care au terminat nu sunt deloc 
flatante. 

Tot în premieră pentru automobilismul argeşean, în 
faimosul “top 10” anual, Ştefan lancovici este i/ primo di tutti. 
Numărul unu naţional, ca şi în cele trei campionate 
româneşti ale anului.  Performanţă rămasă unică până 
astăzi! 


"Pentru pasionați și pentru mai multe detalii, a se vedea și 
lucrările noastre Cu accelereţia la planşeu, Ed. Imprimeriile 
Coresi, Bucureşti, 2008 și Destine de campioni, Ed. 
Quattroprint, Timişoara, 2012. 


Un manuscris interbelic inedit 


Printre familile celebre ale Muscelului se numără şi familia 
Belizarie, de origine elenă. O familie de proprietari rurali şi 
urbani, de artişti plastici, cadre didactice, funcţionari. Printr-o 
întâmplare fericită, un membru al acestei ilustre familii va 
deveni muscelean, iar apoi toţi descendenţi lui vor aparţine 
acestor meleaguri. Una dintre personalităţile comunei 
Domneşti, Popa Niţă, după ridicarea Bisericii „Buna Vestire” 
din localitate, căuta un pictor valoros care să picteze sfântul 
locaş de cult. Avea să-l găsească tocmai la Buzău. 
Paraschivescu Belizarie, născut la 1817, era vestit în 
zugrăveli de biserici. După ce a venit de la Buzău la 
Domneşti să picteze biserica de aici, s-a căsătorit cu Safta 
Sultanii având cu aceasta doi copii: Vasile, învăţător (fost 
senator) şi Mihai (învăţător). După şase ani, murindu-i soţia, 
Paraschivescu Belizarie se va căsători cu Paraschiva 
Stăncioiu, rezultând din căsătoria lor trei copii: lon (colonel în 
Armata Regală Română), Dumitru, Maria şi Gogu. 

Aşa cum am încercat de cele mai multe ori în paginile 
îndrăgitei noastre reviste de istorie, voi prezenta un 
document inedit, document care a aparţinut fiului lui 
Paraschiv Belizarie, colonelul lon Belizarie. Acesta a 
construit în anul 1931 o casă pe un teren aparţinând 
localităţii Izvorani-Ştefăneşti, pe atunci făcând parte din 
fostul judeţ Muscel. Colonelul lon Belizarie a pus la temelia 
casei ce urma a fi construită un document care nu este 
altceva decât o caracterizare a societăţii româneşti din acel 
an, 1931. Deşi sintetică, această caracterizare vine din 
partea unui om cu pregătire generală şi militară solidă, care 
reuşeşte să facă o fotografie prin care surprinde politicul, 
socialul, precum şi starea morală a societăţii româneşti la 
începutul domniei regelui Carol al Il-lea (1930-1940). 
Perioada este una de criză, de neliniște socială și politică. 
Votul universal acordat în anul 1918 a surprins nepregătită 

societatea românească, formată în mare parte din oameni 
care trăiau în mediul rural, fără o pregătire care să le permită 
să se apere în fața ofensivei politicianiste. Colonelul lon 
Belizarie nu neagă rolul votului universal și necesitatea lui, 
dar consideră că aplicarea lui a venit prea devreme și de aici 
multele neajunsuri. În aceste condiţii, demagogia și corupția 
au luat o amploare înspăimântătoare atingând inclusiv 
guvernul. Privind tabloul descris de vrednicul descendent al 
familiei Belizarie, gândul te duce la situaţia de astăzi în care, 
cel puţin în plan politic, vedem multe asemănări. 

Atunci când a pus documentul la temelia casei sale, 
colonelul lon Belizarie îşi exprima speranţa că la o eventuală 
dărâmare a acesteia, cele scrise de el vor fi aflate şi citite. 
Timpul s-a scurs şi casa a intrat în posesia altui proprietar. 
Acesta a dărâmat-o, găsind documentul despre care am 
amintit mai sus şi pe care îl redăm mai jos”. 

Comuna Izvorani Jud. Muscel 

În anul 1931 luna August 
Sub domnia Regelui Carol al II-lea 
Preşedintele Cons. De Minştrii fiind Profesorul Nicolae lorga 


S-a construit această casă, de către subsemnatul 
Colonelul loan Belisarie, născut la 10 Noiembrie 1879, în 
com. Domneşii, tot acest judeţ, din pictorul Belisare 1. 
Paraschivescu şi soţia lui Paraschiva, ambii azi decedați. Am 
devenit proprietarul acestei vii în baza ordonanţei de 
adjudecare N.10218/928, a Tribunalului Ilfov S.N.-Domiciliul 
principal îl am în Bucureşti, str. Clucerului N.31. 

Caracteristicile epocii. Ne găsim în perioada care 
urmează marelui război European dintre anii 1914-1918 ale 
cărui consecinţe le suferim grozav. 

Memoria 


Consecințele economice se pot rezuma în aceste cuvinte: 
după războiul European la care şi noi am luat partea foarte 
sângeroasă, țara s-a mărit şi pâinea s-a micşorat. Aceasta, 
numai din nepriceperea oamenilor care ne-au guvernat, căci 
de unde până la războiul cel mare, boerii care ne guvernau 
cheltuiau averile lor ca să facă politică, după război în timpul 
democraţiei integrale, toți demagogii vin la guvern cu datorii 
imense şi pleacă cu sute de milioane. 

Aceasta se datoreşte votului universal -reformă socială 
prea înaintată pentru cultura poporului nostru- care a dat 
acelaşi drept de vot şi omului cu cea mai vastă cultură, ca şi 
ultimului văcar din sat. Se înțelege uşor că din cauză că 
marea majoritate a locuitorilor ţărei sunt ţărani, această 
reformă a adus apa la moară unui partid de demagogi, aşa 
zisul partid naţional-țărănist, care a dus ţara la faliment, 
făcând în schimb pe mulţi din partizanii lor, mutimilionari. 

Consecințele morale. De unde se credea că războiul cel 
mare, cu toate grozăviile lui, va face pe oameni mai buni şi 
mai cinstiţi, din contră, la acestă epocă, sunt mai răi şi mai 
necinstiţi.- O stare de nevroză specială i-a cuprins pe mai 
toți; toţi vor să se îmbogăţească fără muncă şi înşelând pe 

alţii.- Datornicii nu mai plătesc, fiindcă demagogii au făcut 
legi în acel scop; muncitorii nu mai muncesc şi aşteaptă să-i 
întreţină colectivitatea; proprietatea e aproape să dispară; o 
criză grozavă bântuie ţara; autoritatea guvernului este 
aproape ştearsă şi nu guvernează decât cu legi draconice.- 
Oamenii culţi, cinstiţi şi muncitori stau deoparte, în neputința 
de a lupta cu pleava pe care votul universal a ridicat 
deasupra. Se consideră ca un curaj de om nebun a se 
construi pe acele vremuri, curaj pe care l-am avut eu care 
semnez aceste rânduri destinate posterităţii şi care sper că 
se vor găsi la o eventuală dărâmare a casei. 


(ss) indescifrabil lonel Belizarie 

Care are de soţie pe Maria Belizarie, născută 
Pr. N. lonescu din Com.Domneşti-jud. Muşcel 
Izvorani 18 August 1931 Amin! 


' Am folosit informațiile cuprinse în manuscrisul original aflat în 
posesia prof. univ. dr. ing. lon Tabacu. De asemenea, pentru mai 
mult informaţii despre colonelul Belizarie, a se vedea George 


Baciu şi lon C. Hiru, Oameni de seamă ai Domneștiului, în 
Revista “Pietrele Doamnei”, anul II, nr. 5 (17), mai 2008, pp. 1-2. 

